text:
Muchu haltu, muchu kamber, no ta kumpli ku stipulashonnan di e Strategic Tourism Master Plan pa un produkto turístiko di kalidat haltu, no ta pas tampoko ku otro edifisionan den bisindario i siguridat di tráfiko ta kore peliger. E plan ku a entregá pa konstrukshon di Sunset Beach hotel na Bulevar Gobernador Debrot, segun Kolegio Ehekutivo, ta kontra reglanan manera deskribí den Ruimtelijk Ontwikkelingsplan Bonaire (ROB). Pa e motibu ei, Entidat Públiko Boneiru ta rechasá e petishon pa entrega di un pèrmit di konstrukshon pa Sunset Beach Hotel.
Den ROB tin ku solamente por konstruí edifisio ku un dak di kua e subida di e dak ta minimalmente 15 i maksimalmente 60 grado. E edifisionan akí por tin un haltura máksimo di het di 12 meter i un haltura máksimo di konstrukshon di 15 meter. E plannan ku e desaroyadó di Sunset Beach Hotel tin no ta kumpli ku e kondishonnan akí. Den e petishon pa pèrmit di konstrukshon ta pone ku e desaroyadó ta tuma komo punto di salida diferente edifisio ku 5 piso ku un dak plat na 15 meter di haltura.
Entidat Públiko Boneiru a konstatá tambe ku tabata ofresé e apartamentunan den e hotèl komo bibienda permanente. Esaki miéntras, segun ROB, ta pèrmití solamente estadia kòrtiku na e sitio akí. Maneho di Entidat Públiko Boneiru ta pa yega na un produkto turístiko di kalidat haltu. Aki ta pas akomodashon di eskala chikitu, amplio ku un aparensia hopi luhoso. Pa e motibu ei, e plan di konstrukshon no ta pas den e área i ta bai a kosto di e bista di kaya i edifisio i kalidat di e área di rekreashon.
Den evaluashon di e plan di konstrukshon, Entidat Públiko Boneiru a tene kuenta ku siguridat di tráfiko. A skucha tambe otronan den bisindario. E personanan ei a ekspresá por eskrito nan preokupashonnan i den algun kaso a entregá un punto di bista referiendo na e petishon di e desaroyadó. Ku binimentu di e hotèl lo bira mas difísil pa yega na e terenonan ku ta keda pegá ku e hotèl.
E desaroyadó a pidi Kolegio Ehekutivo pa haña eksonerashon pa e diferente puntonan menshoná. Den evaluashon di e petishon a tene kuenta ku loke ta den Lei Bibienda Popular, Ordenamentu di Teritorio i Maneho di Medio Ambiente (Wet volkshuisvesting, ruimtelijke ordening en milieubeheer BES / VROM BES), Wet grondslagen ruimtelijke ontwikkelingsplanning BES, i ROB. Ademas a tene kuenta ku e diferente reakshonnan di interesadonan. Teniendo kuenta ku tur echo i sirkunstansia, Entidat Públiko Boneiru a disidí pa no desviá di reglanan vigente i no duna eksonerashon. Pa e motibu ei a rechasá e petishon i a nenga e pèrmit di e konstrukshon ku a pidi.


c: text/html

text:
Nos kier a gradici tur persona cu di un of otro manera a mustra nan, Atencion, amor, carinjo y cu a duna nos sosten durante e periodo cu Lis tabata na Colombia y den momentonan dificil na ora di fayecimento di nos Mama, yiu, ruman, tanta, y amiga stima:
Lisette N.Webb
“Lis”
* 07/07/1973 – †28/07/2022
Boso muestra di atencion ta altamente aprecia y e ta un gran sosten y consuelo pa na nos.
Un danki ta bay pa e team completo di Fundacion Santa Fe de Bogota piso 4, Randall Croes y grupo di oracion Soldatnan di Cristo, Radisson Hotel (Hilton), Aurora Funeral Home pa e tremendo servicio y tur persona cu a coopera di un of otro manera.
Cu esaki nos kier a haci un invitacion pa 3 santo sacrificio di misa cu lo tuma lugar na Misa San Fransisco:
Diaranson 17 di Aug pa 7 or di anochi,
Diahuebs 18 di Aug pa 7or di anochi,
Diabierna 19 di Aug pa 7or di anochi.
Diabierna despues di misa lo tin un rosario na cas pa pa 9 or di anochi na Madiki 71

robotstxt: allowed

filter: keep


text:
Personanan ku un parálisis ta topa ku diferente reto aki na Kòrsou:
- Aksesibilidat
- Transporte
- Aseptashon
- I hopi mas….
Atraves di e aña Fundashon Alton Paas a bin ku diferente inisiativanan pa trese konsientisashon i tambe traha riba un mihó bienestar pa personanan ku tin dwarslaesie. Hopi bia den tur e nesesidatnan ta lanta e pregunta kiko bo ta kuminsá kuné promé. Pasobra kada un persona ku dwarslaesie sinta na kas sin move ta kore rísiko di haña komplikashon médiko, kada persona ku dwarslaesie sin ta sosialisá ta bira vulnerabel di kai den depreshon, kada persona den rolstoel ku mester parker leu for di entrada ta kore rísiko di outo dal e ora e ta kore riba e parkeerplaats, dor ku shofùrnan no ta mira e persona den su rolstoel asina fásil den spil patras. Asina tin diferente situashon mas ferfelu ku ta biba den nos komunidat ku no ta tur bia ta logra haña atenshon. Sinembargo mester kuminsá un kaminda. Esei Fundashon Alton Paas a hasi. No sinta reklamá pero tuma paso nan pa krea kambio paso nos ta kere ku kada un di nos por ta e kambio ku nos ke mira den nos pais.
P’esei nos a krea e oportunidat awor pa bo bin skucha di e kambionan ku nos ta tresiendo den nos pais atrabes di nos dia habrí. Esaki ta bira di dos bia ku nos ta organisá esaki. Aña pasa tabata e promé i e aña aki lo ta di dos bia. Ta un momentu ku nos ta logra mustra e impakto di nos esfuersonan. Lo bai tin tres persona e dia ei ku lo konta nan historia. Nan lo mustra kon nan a bai dilanti, kiko nan ta eksperensiando atrabes di e inisiativanan di Fundashon Alton Paas. Lo bo haña tambe un presentashon ku ta mustra e otro logronan i tambe sierto dato di nos esfuersonan. Pues un ratu tremendo, ku algu di kome i bebe pa nos pasa bon durante e dia habri.
E dia habri lo ta riba 20 di yüli di 5’or pa 7’or na Winkelcentrum Colon. Pa partisipá bo mester registrá paso lugá ta limitá. Nos mester prepará tambe pa por akapará tur persona. P’esei nos ke invitá abo tambe pa registrá, bin partisipá i skucha pa bo mes e impakto di nos organisashon.
Klik e link pa registrá:
http://bit.ly/2KTRqlE


text:
Folklor
Folklor ta mantenementu di kustumber i tradishon di ántes i ta inklui kuentanan, musika, baile, historia oral, proverbio, kreensia i mas dentro di un sierto pueblo. Esaki ta inklui tambe e tradishonnan oral di su kultura, supkultura of grupo.
Islanan ABC[editá | editá fuente]
Boneiru[editá | editá fuente]
Ehémpelnan di folklor na Boneiru ta e simadan fiesta di kosecha (korta mainshi), musik, kanta balia (wapa simadan), San Huan i San Pedro, pasa toka i kanta na kas dje hendenan ku yama Huan i Pedro, Maskarada, dia di Rincon tambu o (barí) manera Bonerianonan ta bisa, toka kanta i balia na fin di aña ta kustumber fio tempu di sklabitut, originalmente fo'i Afrika. E musíka aki ta un tradishon riba tur tres islanan ABC.
Simadan[editá | editá fuente]
Despues ku kunukeronan a kaba planta si tin bon kosecha ta yega e momentu pa korta maishi. E kunukero ta anunsiá e dia di bai korta maishi y e tin ku sòru pa kuminda, bibida di mes e hendenan ta tende unda tin kortamentu di maishi y nan ta bin, nan ta trese instrumènt pa toka. E kortado di mainshi nan ta korta e palunan benta bou y e otro hendenan ta pasa kita e tapushinan pone den saku.
Ora nan kaba tin komementu y bebementu despues ta kuminsa toka y kanta na kunuku y despues bai kas, anochi simadan seu ta kuminsa hopi hende ta sali bai kanta y balia wapa na simadan. Ántes tabatin hopi simadan den tempu di kosecha awa tabata yobe hopi y tur kunukero tabata planta nan kunuku. Na medio di añanan 50 a bini un sekura duru riba nos islanan awa no tabata kia, hopi hendenan no tabata planta maishi mas y den tempu ei. Hoben nan ku a kaba skol y a siña un ofishi tabata bai Korsow pa buska trabou na Isla of Dok Maatschappij o na Lago na Aruba, i otro nan tabata sigi studia o bai Hulanda, e trabou di kunuku no tabata bale la pena mas p'e kunukero kria su famianan y tur kos tabata bira karu. Awendia bo ta haya tur kos kumpra den supermerkado, plantamentu di kunuku a bira un hòbi no ta nesesidat manera ántes.
San Huan i San Pedro[editá | editá fuente]
Dia nan dje Santonan Huan i Pedro ta un kustumber na Boneiru pa pasa toka na kas di tur hendenan ku yama Juan ò pedro. Bispu di San Huan 23 yüni ò bispu di San Pedro 28 di yüni prome ku tokamentu kuminsa tin bulamentu di kandela. nan ta pone palu di flambeu para kontra di otro i sende nan na kandela i kore bula pasa riba nan. E anochi lat dia 23 di yüni pa drenta 24 yüni dia di San Huan ò 28 i 29 di yüni dia di San Pedro nan ta kuminsa toka na kas dje hendenan. Huan ò Pedro mester sòru pa nan tin bibida na kas pa ora e tokado nan yega. Instrumento di músika ku nan ta toka San Huan i San Pedro kuné ta: kuarto, guitara, wiri, marimba ò bamba.


text:
“OPEN SCIENCE AWARD” PA REGISTRO DI KATIBUNAN DI SÜRNAM I KÒRSOU
MINISTERIO KONSERNÍ MANEHO DI GOBERNASHON, PLANIFIKASHON I SERVISIO PÚBLIKO
“OPEN SCIENCE AWARD” PA REGISTRO DI KATIBUNAN DI SÜRNAM I KÒRSOU
PUBLIKÁ RIBA 14 SÈPTÈMBER 2022
WILLEMSTAD – Archivo Nashonal di Kòrsou huntu ku Archivo Nashonal di Sürnam i Radboud Universiteit Nijmegen a gana un premio di “Open Science”. Esaki den e ròl di desaroyo di Banko di Data históriko tokante Registronan di Katibu di Sürnam i Kòrsou. E premio a keda otorgá dia promé di sèptèmber último na Amsterdam.
E hurado a eligí a base di e forma kon Archivo Nashonal a yega na hasi e archivonan aksesibel pa públiko, pa proyektonan kultural i pa investigashon di pal’i famia. Ku yudansa di hopi boluntario i sosionan den e kaso akí, archivonan di Sürnam i Kòrsou huntu ku Radboud Universiteit a konkretisá e proyekto akí.
E organisashon di e Festival Nashonal di Siensia Habrí ta premia i rekonosé investigadonan ku a usa Open Science pa hasi mas aksesibel, tranparente òf reprodusí su investigashon. Ta konsentrá e atenshon riba partisipashon sosial, den e kolaborashon entre sientífikonan i personanan pafó di e akademia. Esaki partikularmente ta importante.
Registro di katibunan
Awor tur informashon spesial pa investigashon sientífiko i pa e personanan ku ta buska nan antesesornan, ta ‘online’ gratuitamente. For di 2017 Archivonan Nashonal di Sürnam i Kòrsou huntu ku universidatnan di Anton de Kom (Sürnam) i Radboud (Hulanda), a traha riba datonan demográfiko di poblashon di Sürnam i Kòrsou di e añanan 1830 te 1950 dor di hasi un investigashon ku mil boluntario.
Pa por a logra e propósito akí Archivo Nashonal di Kòrsou mester a ‘indexeer’ i digitalisá su archivonan. Despues boluntarionan a kombertí e trabou den un database ku ta pone ku awendia tur hende por buska nan antepasadonan ‘online’. For di 17 di ougùstùs 2020 registronan di katibunan di Kòrsou ta riba website di Archivo Nashonal di Kòrsou: www.archivonashonal.cw.


text:
Análisis di krimenan di impakto haltu.
KOMUNIKADO DI PRENSA 324 /2022
24 yüni 2022
Análisis di krimenan di impakto haltu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Krímennan di impakto haltu durante di e periodo di 13 pa 19 di yüni 2022 a duna e
siguiente resultado.
Atrako
Tabatin dos (2) kaso di atrako. E atrakonan a tuma lugá riba djamars i djabièrnè.
Ta trata aki di atrakonan riba personanan ku tabata move na pia tantu den Haitiweg komo
den área di Plasticbaai.
Ladronisia di vehíkulo
Den e periodo aki polis a risibí notifikashon di dos kaso di ladronisia di outo na Kaya Klei i
Seru Pretoe bij Wishi.
E ladronisianan aki a tuma lugá entre 01.30’or i 05.30’or.
Vehíkulonan ku a keda hortá tabata di e markanan Kia i Mitsubishi.
Kiebro den kas
Polis a registrá kuater (4) kiebro den kas. E kiebronan aki a tuma lugá riba djamars, djaweps
i djabièrnè entre 10.00’or – 14.00’or.
Malechornan a penetrá dor di fòrsa hekwerk òf kibra porta di patras.
E kiebronan aki a tuma lugá na Caracasbaaiweg, Kaya Insekto, Kolonelsweg i Moffiweg.
Kiebro den negoshi
A konfirmá 5 kiebro den negoshi ku a tuma lugá riba djarason, djaweps, djabièrnè i djasabra
entre 04.00’or i 06.00’or.
Malechornan a penetrá den e edifísionan dor di kibra porta.
Departamentu di Komunikashon i Prevenshon
Kiebro den/na outo
Tabatin nuebe (9) kiebro den outo, ku a tuma lugá for di djarason t/k djadumingu entre
12.00’or i 17.00’or.
E método ku mas e malechornan a usa tabata di kibra e bentanan di porta di patras i ranka
bùmper.
E sítionan na unda a kibra na e outonan aki tabata e.o. Ascencion, Ijselstraat, Kaya Satin,
Playa Kas Abou, Fort beekenburg, na altura di Tennisbaan na Mundu Nobo.
Violensia relashonal
Polis mester a atendé 11 kaso di violensia relashonal, di kua mayoria a tuma lugá riba
djamars.
Mayoría di e kasonan aki a tuma lugá entre 09.00’ i 10.00’or.
E áreanan kaminda ku polis mester a duna asistensia pa e tipo di violensianan aki, tabata for
di Abrahamsz te ku Tera Kora.


text:
KRALENDIJK– Entidat Públiko Boneiru ta bai renobá mas kaya. Na e lista di kamindanan ku ta bai haña asfalt i pone asera nobo, a añadí diestres kaya mas. E trabounan aki ta forma parti di e asina yama ‘wegenprogramma’.
Anteriormente ya kaba a anunsiá den un konferensia di prensa ku ta bai kuminsá ku 3 kaminda: Kaya Commerce na Rincon, Kaya Gramel i Kaya Neerlandia. Awor akí e sobrá kamindanan ku nan ta bai renobá ku finansiamentu di Ministerio di Infrastruktura i Maneho di Awa tambe ta konosí.
Den e tabèl akí bou por mira e kamindanan ku nan ta bai renobá kompletamente denter di e programa. Den 2022 ta bai kuminsá mas tantu posibel ku e kamindanan ku ta planiá pa 2022 – 2023. E planifikashon berdadero ta dependé tambe di e temporada di awaseru. Na aña 2022 lo entregá un petishon pa finansiamentu di un siguiente sèt di kaminda ku mester keda renobá.
Banda di e programa di kaminda akí ta duna atenshon tambe na un mantenshon akselerá i mehorá di e kamindanan. Pa esaki ta formulá un programa di mantenshon, ku ta keda finansiá for di medionan lokal. Denter di poko ta sigui mas informashon tokante esaki.
E trabounan na Kaya Commerce na Rincon ta den pleno marcha i nan ta kana segun skema. Despues di a konstruí e rant di asera, riba djarason 17 di yüni nan a kuminsá ku e fundeshi. Despues di esei e kontratista ta pone klenku pa e asera i despues e lo kita e asfalt for di riba e kaya i basha esaki di nobo.


text:
Kralendijk – Empresarionan den hóreka mester entregá nan petishon pa un orario di sera mas lat den temporada di Pasku i Aña Nobo pa mas tardá dia 3 di desèmber 2019. (Lei ‘Winkelsluiting BES, staatsblad 2010-443’) Esaki Kolegio Ehekutivo di Entidat Públiko Boneiru a anunsiá. Mester manda tur petishon pa departamentu di ‘Post en Archief’ na Kaya Aruba 1. Tambe empresarionan mester manda un kopia di e petishon pa Direktorado di Planifikashon i Desaroyo, departamentu di maneho i proyekto na Kaya Amsterdam 23.
Durante e dianan rònt di Pasku i Aña Nobo mas i mas empresario den hóreka ke sera nan negoshi na un orario mas lat ku ta pèrmití. Eksperensia ta mustra ku nan ta warda te na último momentu pa entregá nan petishon. Esei ta okashoná problema pa e servisionan di Entidat Públiko Boneiru i Kuerpo Polisial Hulanda Karibense ku ta trata e petishonnan. Hopi petishon ta drenta na mes momentu serka nan. I netamente den e periodo aki hopi di nan trahadónan ta liber. Pa e motibu ei hopi biaha e servisionan no por prosesá e petishonnan na tempu.
Ku un fecha mas tardá di entregá e petishon gobiernu ta haña un bista na tempu di e kantidat di petishonnan ku a keda entregá. I tambe gobièrnu ta haña sa kua ta e negoshinan di hóreka ku den temporada di Pasku i Aña Nobo ke sera mas lat. E ora ei gobièrnu tin mas tempu pa kontrolá si e petishonnan ta kumpli ku e eksigensianan di mantenshon di òrden públiko, trankilidat i siguridat. Si ta nesesario, por adaptá e planifikashon pa mantenshon di órden públiko, trankilidat i siguridat durante dianan di fiesta.
Entidat Públiko Boneiru no ta trata petishonnan ku drenta despues di 3 di desèmber 2019.
Pa mas informashon tuma kontakto ku Direktorado di Planifikashon i Desaroyo, departamentu di maneho i proyekto, Kaya Amsterdam 23, number di telefon 717 5330 ekstenshon 5045 òf 5046.


text:
Kore kore tras di papel
Danki na e kabesante di e restorashon, Johnny Craane, pa bolbe registrá Stormvogel bèk na Boneiru. E boto a risibí su nòmber original B 184, e mesun nòmber ku e tabatin na 1951. Ora ku tabata salbaguardiá dokumentonan bieu di Stormvogel, nos a dal den e dokumento aki ku segun edat a bira hel. E ta mustra ku na 1993 kapitan Martins Felida a bolbe registrá e boto na Kòrsou komo Rosalinda, # NC 992. Ken Rosalinda tabata i dikon Felida a hasi esaki? Si tin hende ku tin informashon, por fabor komuniká ku nos na This email address is being protected from spambots. You need JavaScript enabled to view it.. Despues, na Kòrsou, a bolbe kambia e nòmber bek pa Stormvogel.
Un éksito rotundo!
Mas di 150 hende a atendé e pa-promé-bia festival di pelíkula marítimo di Boneiru. Esaki tabata 14 di yanüari 2017 na Plaza Beach Resort. E kos mas notabel di e anochi tabata honra seis nabegante di e tripulante original di Stormvogel: e último boto di karga ku tabata nabegá entre e islanan ABC.
Esnan ku a risibí un Premio di Logro pa Periodo di Bida tabata Ismael Soliano, kapitan; trahadónan riba dèk Lucio Soliano i Balentine Frans, i trahadó di boto Buchi Felida ku tambe a nabegá e boto durante su promé prueba riba laman, despues di a introdusié na 1951. Luis Coffi, e kòki riba e barku i Jan Felida, trahadó di boto, no por tabata presente pero tambe a risibí premio.
E multitut ku a yena e sala, tambe a disfrutá di mira Stormvogel Rising i Vanishing Sail. Tur dos pelíkula ta storianan di personanan ku ta salbando e tradishon di traha boto trahá di palu den Karibe. Fundashon Patrimonio Maritimo Boneiru ta gradisí e negoshinan lokal ku generosamente a duna fondonan pa hasi e festival di pelíkula un éksito. Ta trata tambe di: ABC Marine, Boto Blanku, Budget Marine, Don Andres NV, Harbour Village Marina i Wanna Dive. Un danki speshal na Plaza beach Resort pa pone disponibel su sala di konferensia pa e festival di pelíkula. I Sign Studio pa su gráfikonan i sosten den diseño. I masha danki na e festival su tim di voluntarionan entusiasmá kual ta: Michiel van Bokhorst, Hettie Holian i Francois van der Hoeven.
News flash
Stormvogel restoration support
2 June 2016 - From: The Bonaire Reporter
In April, Fonds Voor Cultuur Participatie (Funds for Cultural Participation) in the Netherlands awarded Fundashon Patrimonio Marítimo Boneiru (Bonaire Maritime Heritage Foundation) €56,022 ($63,610) for Project Stormvogel. The foundation has been seeking funds for the historic restoration of Stormvogel, the last of the sailing cargo boats of the ABC Islands. The 45-foot ship, built in Bonaire in 1951, was rescued from a backwater in Curacao where it was rotting.
Sailors of the past
16 March 2016 - From: All At Sea
Enter the elegant foyer of the new seaside Terramar Museum in downtown Kralendijk, Bonaire and you greeted by stunning images from the maritime past—young Bonairean deckhands daringly diving from tops, burly dock workers moving heavy cargo at the Handelskade in Curaçao, and majestic three-maste ships at anchor in Oranjestad, Aruba.
Stormvogel rising
1 December 2015 - From: Ohio State University Alumni Magazine
It all started with a phone call from a stranger on the neighboring island of Curaçao. “I’ve been pumping out water once a week for three years from Stormvogel (Storm Bird). I was wondering if you could help me save this boat,” explained François van der Hoeven. (He had discovered me — a transplant on the southern Caribbean island of Bonaire for the past seven years — through an article I’d written for WoodenBoat Magazine.)


text:
Publiká riba 24 Òktober 2021
Willemstad – Ministernan Sr. Charles Cooper, Sra. Dorothy Pietersz-Janga, Sra. Ruthmilda Larmonie-Cecilia, Sr. Ruisandro Cijntje, i Sr. Sithree van Heydoorn, a hasi un rekorido den e Parke di Palu di Mangel den e área di Rif pa e por tuma nota di e desaroyo di e bunita proyekto aki. Hefe di Domeinbeheer, Sr. Jairo Martis, a guia e rekorido aki.
E Parke di Palu di Mangel 1 ta keda entre Courtyard i Corendon, i ta eksperensiando avansenan grandi. A hasi un konekshon entre e parke ku laman pa asina awa limpi por a kuminsa sirkulá. Tambe a stòp di basha awa sushi den e parke, maske ku tin deskonosínan ku resientemente a hasi esaki, kual ta di lamentá.
Ta atendiendo ku henter e sistema di riolering den e área aki. Tambe a krea un ‘boardwalk’ pa hende por kana i disfrutá di e bunita flora i fauna ku tin den e parke tremendo aki. Den e parke tin un toren tambe kaminda bo por subi i disfrutá di e paisahe for di un altura.
Asina ku e parke ta kla, Carmabi lo manehá esaki i e lo habri ofisialmente pa públiko, tantu nos suidadanonan komo nos turistanan, por bishitá.
Minister Cooper ta satisfecho ku e avansenan ku el a tuma nota di dje, i ta pone su skouder bou di e proyekto aki pa e finalisá pa pueblo di Kòrsou.


text:
ATIA representando comercio a tuma nota di e situacion na waf di Barcadera unda Douane a pone trabow abow y consecuentemente cera e kraanchi di nos economia den protesta tocante di regla di seguridad.
Diahuebs ultimo ASTEC y SADA a purba di sali for di nan diferencia di opinion tocante e reglanan di seguridad pa subi tereno di waf na Barcadera segun normanan internacional di ISPS manera supervisa door di DSA (Directie Scheepvaart Aruba) y APA. Lamentablemente esaki no a yega na un solucion. ATIA den interes di comercio di Aruba ta respeta derecho di tur organisacion pero no por ta asina cu ta cera entrada di producto pa un diferencia di opinion.
Aruba ta depende pa mas cu 95% di importacion di producto for di exterior y un accion asina ta perhudica comercio y Aruba en general. Un daño incalculable ta wordo haci na nos economia y Aruba, mientras cu mester tin otro manera pa soluciona e situacion aki na mesa sin yega na un accion asina dañino pa nos pais.
ATIA ta lamenta cu e situacion aki a bay for di man y mester a yega na un caso den corte. ATIA representando comercio mester sali na vanguardia di comercio y ta spera cu asina por para e daño enorme cu e accion aki ta causando.


text:
Skirbi pa drs. Melva Croes-Yánez (neuropsicologo)
Oranjestad-E articulo aki ta dedica na bienestar di futuro di nos alumnonan cu dificultad di siñamento y ta un resultado di propio experiencia (casi 25 aña) y basa riba estudionan cientifico haci riba e tereno aki.
“Tur studiante (mucha, hoben y adulto) cu dificultad di siñamento den cierto area(nan) por ta exitoso den educacion, empleo, relacion y den comunidad, si haya e oportunidad pa intervencion adecua pa supera e dificultadnan aki”.
Ta conoci cu un dificultad di siñamento ta origina den e cerebro di un ser humano y ta un condicion cu por wordo identifica ya caba cerca mucha (desde 4 aña). Banda di esaki e ambiente di un alumno ta contribui grandemente na drecha of empeora e dificultad aki.
Den e cerebro por observa diferencia den structura y funcionamento di e cerebro. Awendia ta existi den area di neurosciencia tecnologianan moderno y sofistica (ehempel: Functional Magnetic Resonance Imaging, of fMRI). Conhuntamente cu testnan neuropsicologico, por detecta structuranan esencial cu ta afectando funcionamento di, entre otro, abilidad di ricibi, almanesa, recobra, interpreta y comunica informacion.
Den practica di neuropsicologia y neurociencia e resultadonan ta ser usa a base di e deteccion di fMRI pa sigui elabora riba e aspecto di prevencion (tempran) y intervencion necesario. Mester añadi cu cada persona ta diferente y no ta existi “one size fits all” den un intervencion.
Dificultad di siñamento ta un capa of terminologia general pa describi problema(nan) individual di procesamento den e cerebro cu ta afecta of interferi con un persona ta mira, scucha, siña y capta informacion, abilidadnan (tareanan) y instruccion nobo.
Dificultad di siñamento ta un condicion cu a lo largo por empeora y causa sufrimento cerca e persona y su ambiente, si no interveni na tempo den esaki.
Un persona cu un deficiencia di siñamento, cu riba dje tambe tin deficiencia di atencion, ta mustra diferente patronchi di desaroyo. Esaki ta conduci tanto na problema den procesamento den cierto areanan cu na su turno ta interferi cu siñamento di habilidadnan basico manera: idioma, lesamento, y/of ‘rekenen’.
E dificultadnan di siñamento den e diferente area ta ensera:
- Idioma (incluso: deficiencia den reconoce palabra, comprende y capta esakinan y fluidez). Esaki tin su efecto den habilidadnan cu tin di haber cu comunicacion diario.
- Idioma por escrito: Caligrafia: formacion di letter y palabranan. Ortografia: reglanan pa uso corecto di letter y simbolonan di punctuacion. Composicion: expresion door di pone palabra hunto pa forma un frase cu tin sentido y comunica esaki por escrito.
- ‘Rekenen’: Calcula yresolve.
- Habilidanan riba e nivel superior: organisa, planifica tempo, coordina movecion,
dirigi atencion, memoria a corto of largo plaso.
Tur ta necesario pa un interaccion social y optimal.
1
Dificultad di siñamento no tin nada di haber cu e score riba un test di inteligencia of IQ. Esmas, tambe tin alumno cu score halto di inteligencia cu tambe por tin dificultad di siñamento den cierto area(nan). Aki ta cuestiona e enfasis cu, eroneamente, tin riba un simpel cifra of score di inteligencia (IQ) pa cu deteccion, prevencion y intervencion ora trata di dificultad di siñamento. Tambe mester enfatisa cu e alumno/studiante/adulto, cu dificultad di siñamento no ta floho pa siña, ni tampoco ta bobo.
Al contrario, hopi biaha e persona aki ta talentoso y kier (y sa) traha of studia duro. Hasta hopi mas duro compara cu otro alumno cu ta capta y procesa e mesun tarea lihe. Diferencia entre e dos alumnonan aki ta sinta den e rapidez di comprende, procesa, interpreta y comunica locual ta ser exigi di dje (tanto na scol como na pia di trabou of den un relacion). Tin studiante cu dificultad di siñamento specifico cu ta studia oranan largo pa un examen of proefwerk importante y no ta pasa esaki. Consecuentemente e studiante aki tin cu ripiti un aña mas y sa haya como mensahe (riba su rapport of evaluacion) cu su esfuerso no tabata suficiente y cu e mester traha mas duro e aña escolar nobo of … bay otro scol special.
E experiencia di ‘un baño friu’ aki por conduci na un nivel di frustracion y sentimento di exclusion cerca e alumno. Na su turno e frustracionnan aki por conduci na demotivacion. Y como resultado cu hasta e no kier haci ningun esfuerso mas pa sigui siña. Tampoco e lo no kier tende nada mas di les, huiswerk, lesa buki, etc….. y e lo huy di tur cos cu por recorde riba e experiencia ‘fastioso’ aki y por cuminsa ferfela su mes.
Si riba dje su ambiente expresa nan desilusion den dje, huzgue, tente, zundre, discrimine, dal e, straf e, haci comentario mahos of culpe, pasobra e no a siña suficiente, e demotivacion aki a lo largo por conduci na un baho auto-estima, timidez, sentimento di culpabilidad, berguensa y hasta depresion. Sa pasa cu e alumno aki ta sucumbi pa e criticanan aki y cuminsa kere cu su ambiente tin rason y ta cuminsa ‘label’ su mes, eroneamente, como bobo/floho etc., y termina den un depresion.
Como ser humano/social nos tur ta gusta un elogio na su debido tempo pa un bon trabao of idea. Den entrevista cu 3 alumno/studiante (demotiva pa cu skol) ta remarcabel cu tur ta gusta bai skol si! Un rason cu nan sa duna ta pasobra keda cas ta laf/ferfelo… pero bay skol ta nifica un ‘trip’ legalisa y luga unda por socialisa (‘chill’) cu amigonan.
E socialisacion cu e ‘friends’ aki ta ensera, por ehempel, combersa riba cosnan di interes comun (futbol, wega di computer, pasa pret, tambe tin biaha otro interesnan menos bon cu si nan por ta bon aden, entre otro (cyber)bully). E ‘friends’ aki ta acepta (=ta inclui) e studiante aki pa su idea/accion interesante (bon of malo). E socialisacion tin hopi di haber cu lubida e experiencia di e dificultad di siñamento y e mal experiencia cu e estudio, skol, trabou, etc. y e critica pa motibo cu e no ta haci su esfuerso pa siña, cu e ta floho, bobo, etc.
Den e proximo articulo lo elabora riba inclusión y exclusión di un persona cu un problema di siñamento.


text:
WILLEMSTAD — Federashon Tènis di Mesa ta invita kordialmente henter pueblo di Kòrsou i muy en espeshal fanatikonan di deporte pa bin presensha e siman aki na Sala Irene Moreno na Muizenberg tènis di mesa, kaminda titulo di Kòrsou ta na disputa. Bin mira nos hungadonan tantu hubenil, damas i kabayeronan, luchando pe titulo di Kòrsou den e diferente kategorianan.
E programa ta lo siguiente:
- Djadumingu 15 di Novèmber 10.00 – 13.00 Hubenil kategoria U11, U15 i U18
- Djaluna 16 di Novèmber 20.00 – 23.00 Kabayero individual (18+ i mas grandi)
- Djamars 17 di Novèmber 20.00 – 23.00 Master individual (40+ i mas grandi)
- Djarason 18 di Novèmber 20.00 – 23.00 Damas individual i Damas dòbel
- Djahuebs 19 di Novèmber 20.00 – 23.00 Kabayero dòbel i dòbel Miksto
- Djabièrne 20 di Novèmber 18.00 – 23.00 Finalnan di tur e kategorianan
Aña pasá e anoch final tabata un fiesta i tambe rèkòrt di asistensha, nunka visto prome na Sala Irene Moreno. Bin mira nos hungadonan den akshon, kaminda edat ta kore for di 8 aña te ku 75 aña.Ta esey te deporte aki, ku ta pa tantu chikitu komo grandi : 3 generashon den akshon.


text:
Via MijnCN bo ta regla online bo asuntunan di gobièrnu na Hulanda Karibense. Ku bo kuenta bo ta haña akseso na bo datonan, bo ta regla bo asuntunan òf ta apoderá un persona pa hasi esakinan pa bo. Bo datonan personal ta keda bon protehá.
Na e momentunan akí Asuntunan Sosial i Empleo i Belastingdienst Caribisch Nederland ta hasi uso di MijnCN. Riba términota amplia esaki ku mas servisio gubernamental.
MijnCN: fásil, seif i rápido
Siguridat
Na diferente manera ta protehá bo kuenta riba MijnCN. Nos ta konsehá bo pa banda di e protekshon standart ku nòmber di usuario (bo adrès di e-mail) i kódigo sekreto pa aktivá tambe, e asina yamá ‘2-Factor Authenticatie’. E ora ei bo no ta usa 1, pero 2 yabi pa habri e kandal di bo kuenta. Lesa aki mas tokante ‘2-Factor Authenticatie’.
Bo ke hasi uso di e servisionan di SZW? E ora ei uso di 2-Factor Authenticatie ta obligatorio. Tambe bo mester verifiká bo identidat ku un kódigo di un solo bia. Lesa mas aki tokante kon ta traha bo kuenta seif.
Kiko mas bo por hasi pa tene bo kuenta seif?
Algun tep:
- Skohe un kódigo sekreto difísil ku minimal 8 karakter, 1 lèter kapital, 1 sifra i 1 karakter speshal (!@#$%^&*())
- Skohe un kódigo sekreto úniko ku bo no no ta usa niun otro parti
- NUNKA kompartí bo nòmber di usuario i kódigo sekreto ku otronan
- No uso retnan di Wifi públiko
- Tene bo kòmpiuter safe ku ‘update’ regular i skèner di vírùs
Si un persona malusá bo datonan òf bo tin duda tokante siguridat di bo kuenta? Tuma e ora ei kontakto ku e hèlpdèsk di MijnCN. Paga tinu: kolaboradónan di MijnCN nunka ta pidi bo pa bo datonan di log in.


text:
Paraguana – Diasabra mainta den careda di 11’or polis a bay den un di bochtnan di e bario di Paraguana, unda a sosode un accidente di trafico cu hende herida.
Na yegada di polis nan a topa cu dos auto cu basta daño material y dos persona herida.
E autonan envolvi tawata un Suzuki y un Hyundai Getz.
Den e Hyundai Getz tawata unda e heridonan tawata. Un señora di edad y un criatura a resulta herida y a pidi dos ambulance.
Na e sitio por a mira cu e Suzuki maneha pa un homber Hulandes Europeo muy probablemente no conoce e caminda y debi na velocidad a dal contra e Getz.
Chauffeur di e Getz cu ta un dama a bisa cu mucho e no por a haci y a maniobra pero asina mes e Suzuki a bin dal masha duro contra nan, y esey por mira con e autonan a keda.
Paramediconan a opta pa transporta e señora di edad pa Hospitaal pa mas atencion medico.
E di dos ambulance a yega pa controla e criatura.
Polis di trafico tambe a presenta na e sitio.


text:
ORANJESTAD - Segun resumen di awe un total di 37 caso nobo di COVID-19 a keda registra di cual 3 ta no-residente y 27 persona a recupera. E cifranan aki ta representa un 'Positivity rate' bou di nos residentenan di 11%. E cantidad di casonan activo di COVID-19 pa awe ta 330 y cantidad di fayecidonan relaciona cu COVID-19 a aumenta na 156 cu morto di un ciudadano residente.Forsa na famia di e fayecido. Datos ta ilustra casonan nobo di COVID cu un average semanal di 31 caso pa dia y un averahe di 'positivity rate' semanal di 13% pa dia.
HOSPITAL
Actualmente na Aruba tin 31 persona interna debi na COVID di cual 8 ta den ICU, 23 riba piso general y na Colombia tin actualmente 24 persona den Cuido Intensivo.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).
PALM BEACH - Un 30 minuut di awacero na Palm Beach diaranson mainta a laga un parti inunda cu e nivel di awa a yena casi na dak di un auto purbando di pasa. Na tur e awa a cay pa 45 minuut straight, y despues di 30 minuut mas of menos cu e tabata cay, e situacion a bira asina. Potret ta cortesia di Arnalda Lampe.


text:
Na aprel 1998 a lanta Fundashon pa Planifikashon di Idioma. E fundashon tin komo meta promové idiomanan relevante den nos komunidat i regulá e situashon lingwístiko. Konkretamente FPI su tarea den esaki ta pa hasi trabou preparatorio i ehekutivo relashoná ku idiomanan relevante den komunidat, manera entre otro papiamentu, hulandes, spañó i ingles. Alabes e fundashon a tuma e tareanan ku anteriormente e ofisina di gobièrnu Sede di Papiamentu tabata hasi di 1983 pa 1998.
Di e diferente idiomanan den komunidat, papiamentu ta esun ku ta haña mas tantu atenshon. Dipursi papiamentu ta e idioma di uzo general ku tin mas tantu papiadó nativo. Ta p’esei tambe e ta e idioma ku lo duna mas fruta den enseñansa, sigur na komienso di un mucha su trayektorio den enseñansa. Komo e idioma akí ta relativamente yòn, mester dediká èkstra atenshon na su profilashon.
Teniendo kuenta ku e konsiderashonnan akí, gobièrnu a fiha komo su intenshon di maneho pa duna papiamentu un papel muchu mas supstansial den komunidat i prinsipalmente enseñansa di Islanan Abou. P’esei tambe gobièrnu di Kòrsou ta e dunadó di supsidio prinsipal di FPI.
FPI ta yuda prepará proposishon di maneho i e ta sostené trabou di ehekushon di maneho. E tareanan akí ta kai bou di planifikashon di idioma. Pa loke ta trata promoshon i planifikashon di idioma FPI ta destinguí tres area di interes, esta planifikashon di státus, planifikashon di kuerpo i planifikashon di distribushon.
Ku e tres areanan di interes akí komo punto di salida, ta determiná e tres produktonan prinsipal di e instituto:
Maneho i investigashon di idioma: planifikashon di státus
FPI ta traha riba un plan pa maneho di idioma pa gobièrnu di Kòrsou. Na benefisio di planifikashon i ehekushon ta publiká resultado di investigashon di idiomanan apliká. Tambe ta promové publikashon di otronan. Asina a hasi investigashon riba atkisishon di idioma i desaroyo di vokabulario di papiamentu i hulandes, komportashon di lesamentu, letrashon i dominio di idioma en general i di komponentenan di dje.
Konservashon i modernisashon di idioma: planifikashon di kuerpo
Banda di deskripshon, registrashon i investigashon di prinsipalmente papiamentu, ta hasi hopi esfuerso pa fortifiká posishon di papiamentu komo medio di komunikashon. Pa esei ta pone atenshon riba papiamentu riba diferente nivel lingwístiko: nivel di zonido, lèter, parti di palabra, palabra, frase, teksto i uzo di idioma. Riba nivel di ortografia ta traha riba refinamentu di kontroladó elektróniko di ortografia, ku a haña e nòmber Spèlchèk.’ Riba nivel di teksto, FPI ta traha riba buki di uzo i buki di lesa. Tradukshon ta indispensabel den produkshon di teksto. Ta hasi relativamente hopi trabou di tradukshon pa instansianan den enseñansa (método, kurso), gobièrnu, negoshi i organisashon sosial.
E aktividatnan di tradukshon tin komo produkto adishonal un banko di palabra. Ku su Proyekto Tradukshon Literario, FPI, via su Reda di Traduktor, ta trata na aselerá produkshon di buki pa mucha i hóben. Alabes ta sigui forma mas tantu potensial traduktor. Ku regularidat Reda di Traduktor ta tradusí buki di prenchi pa Biblioteka Públiko. Tambe ta duna konseho i guia na eskritornan pa medio di kurso di skibimentu, tayer i konferensia. Den produkshon di teksto ta stimulá tantu produkshon di fikshon komo fakshon. Ta haña produkshon di literatura propio den forma di buki, poster, tarheta i otro material.
Idioma, enseñansa i medionan di komunikashon: distribushon di idioma
Distribushon dirigí di idioma den un nashon, generalmente ta tuma lugá via enseñansa, transmishon direkto i medionan di komunikashon. FPI ta envolví den formulashon di meta pa enseñansa di idioma i den produkshon di material pa siña idioma. Ta produsí material pa tur nivel i tipo di skol. Aktualmente, por ehèmpel, un grupo di outor ta desaroyá un buki di skol, Mosaiko, pa Formashon Básiko. Huntu ku esei FPI ta organisá kurso di ortografia i bon uzo di papiamentu pa públiko i pa rekapasitashon di maestro. Riba un base regular ta duna informashon via telefòn, foyeto, buki di informashon, programa di radio i otro medio di komunikashon. Finalmente FPI lo tin un funshon sentral riba término kòrtiku, si tene na kuenta ku papiamentu lo bai hunga un papel supstansial komo idioma di instrukshon den enseñansa di fundeshi.
Naturalmente e produktonan akí ta ligá ku idiomanan relevante den nos komunidat, manera papiamentu, hulandes, spañó i ingles.
Nos mishon ta pa promové idiomanan relevante den nos komunidat i pa regulá e situashon lingwístiko.


text:
Na vários okashon tin siudadano ku pregunta tokante e servisionan ku FPI ta brinda. Aki ta sigui algun di e preguntanan ku ta bini dilanti frekuentemente.
Preguntanan frekuente
Na ofisina di FPI no ta aseptá sèn kèsh for di aña 2016. Kada kliente ku presentá na bali por paga ku un tarheta di débito (Maestro).
KLARO! Na FPI nos t’ei pa sirbi bo. Pa e motibu akí por bèl, mail òf pasa personal i nos lingwístanan ta kla pa kontestá bo pregunta òf aklará bo duda.
Nò, esaki no ta posibel. Solamente si e kliente ke hasi un pedido supstansial lo por yega na un akuerdo pa kompra di e buki spesífiko.
Si ta hasi pago ku karchi di débito ta paga na florin. Personanan ku ta paga ku tarheta di krédito ta paga na dòler.


text:
‘Rocco’ i ‘Ataniro’ grabando videoclip huntu ku ‘Jason Vic’ i su tim na Kòrsou
E agrupashon musikal di Aruba, Buleria resientemente a lansa un piesa nobo riba merkado. Esaki ta hiba di título ‘Dos kachó i ta konta ku interpretashon di e konosido kantante Rodrick ‘Rocco’ Franken, i tambe Janiro ‘Ataniro’ Eisden. E piesa aki ta un komposishon di Quincy Comenencia i Dwight Leoneta i ta konta di dos kachó ku ta den guera ku otro pa un wesu, unda un otro ta pasa i bai ku esaki. Miéntras tantu awor ta trahando riba un videoclip di e piesa, unda e crew di “Jason Vic”, konosí riba retnan sosial pa su imitashonnan chistoso, tambe lo ta parti di dje. Ta trata aki di e grupo di hóbennan, konosí tambe pa “Mas kalmèki ku nunka”.
Pronto lo bai tin un videoclip di piesa, den kual por mira tur esnan ariba menshoná, ku ta primintí di bai dal duru i bira un gran produkshon, ku ya un i tur por ta pendiente pa mira. E grabashon ta tumando lugá na Kòrsou i ta den man di otro gran kantante i bon konosí pa produkshonnan visual, kende ta Ryan ‘QD’ Navarro.


text:
E ultimo show di Vale Croes, un despedida inolvidabel
E curpa di sr. Croes ta e prome curpa sin bida cu a wordo treci den cas di cultura pa un despedida asina. Den un tempo sumamente cortico, Departamento di Cultura a pone hunto un show di despedida pa sr.Croes. E show aki tabata inclui diferente presentacionnan di diferente gruponan local . Como tambe videonan di sr. Croes su propio shownan. Un dia agridulce unda cu publico presente por a disfruta di sr. Croes su talento un biaha mas como tambe tuma despedida y duna condolencia na su familiarnan y sernan keri.
Discursonan
Diferente persona a bin dilanti pa comparti storianan y discurso tocante sr. Croes. Incluyendo director di Departamento di Cultura esta Siegfried Dumfries y tambe minister di Cultura Otmar Oduber. Agrupacionnan musical presente tabata inclui Mariachi Perla, Janiro Eidsen, Grupo Cakiña y algun mas.
Biografia sr. Croes
Di parti Departamento di Cultura, a trece dilanti e biografia di sr. Croes.
E departamento ta conta cu Rudolfo Valentino Croes, miho conoci como Vale, e Arubiano Original a fayece. Vale Croes despues di a haci un operacion y a keda mas cu dos luna na Colombia. Tabata diasabra ultimo cu el a regresa Aruba pa dialuna 6 di april ta bin ta fayece.
E noticia a cay di sorpresa pasobra no tabata algo cu nan lo a spera. Vale Croes a nace riba un dialuna dia 5 di november 1951 y el a biba te cu su 22 aña na Pos Chiquito # 77. Di chikito el a bay scol na Savaneta, e tempo ey bewaarschool cerca Juffrouw Nidia Kock.
Na 1958 na Sint Antonius School Savaneta Vale a cuminsa canta riba koor di misa Sagrado Curason bou direccion di Sra. Carmen de Kort net nan a caba di traha e misa. Na Sagrado Curason Vale a sirbi misa tambe como misdienaar. El a canta den koor y tambe como solista.
Ta hopi cantica tabatin e tempo ey, pero di e canticanan ey ta un so Vale ta corda; “Ave Maria”. Despues Vale a cuminsa e mesun aña cu comedia na scol. Algun sketch chikito y asina cada aña tabata hunga obranan chikito.
Obra grandi di teatro
Ta na aña 1961 cu Vale a hunga den un obra grandi di teatro cu yama: “Prinses Rozelijn en de Boze Zigeuners”. Esaki a wordo presenta na Rapid Club, na Savaneta cu e tempo ey tabata e club cu bo por a haci teatro masha bon mes den dje. Vale a bay na diferente Clubnan di scol pa haci obranan di teatro. El a sigui cu su rasgonan di haci pret na scol cu e muchanan, Juffrouw, Meneer y Frèrenan t’asina e fama di e mucha pret a nace. Na 1966 El a caba scol basico y a bay scol di ofishi na San Nicolas, esta Martin Luther King School den e klas di carpinteria. E mesun aña Vale a cuminsa canta cu Mariachi Perla di Aruba bou direccion di Sr. Esy Croes, e tempo ey. Vale a canta 4 aña cu Mariachi. Riba e mesun aña ey 1966, Vale ta biaha pa Corsou y tambe Boneiro y a sigui bay tur dos pais te cu e dia di awe.
El a caba LTS na aña 1969 cu getuigschrift di Timmerman.Su prome trabou tabata na Bosch Plastics ganando 1 florin pa ora.
Show di Vale
Na 1971 El a bay Hulanda pa studia e materia di “Fiberglass”. Na 1972 Vale ta bini bek y el a sigui canta y na 1973 el a drenta den e banda musical “Sensacion del Caribe” y despues el e forma parti di diferente banda y mariachi. Na 1973 El a subi tarima pa prome biaha den e club Connie Francis, na Santa Cruz pa conta chiste y eynan e popularidad a cuminsa.
Na 1974 El a sali Pancho di Coriente hunto cu Robby Jansen como Prins Lenga. Vale a sigui canta cu “Sensacion del Caribe” te na aña 1980.
Na 1979 El a sali Prins der Prinsen. Na 1980 el a traha pa ocho luna cu Meta Corporation, como guia di turista. Na aña 1981 cu El a cuminsa traha den gobierno y na 1981 el a cuminsa cu shownan den Cas di Cultura. Cuanto no ta corda e “Show di Vale” y tabata haciendo e shownan aki te cu recientemente.
Receso y reconocemento
Tabatin un receso di 2001 te cu 2009 pa Aruba, pero na Corsou, Boneiro, Sint Maarten, y Hulanda Vale a sigui cu su Show. Na 2004 Vale Croes y Robby Jansen a bolbe conkista e titulo di Prins der Prinsen. Remarcabel ta cu Vale ta e unico comico di Aruba y awor e ta entrenando un par di muchanan homber cu pronto lo tuma e rienda di su shownan.
Na november di 2011 Vale ta cumpli e bunita edad di 60 aña. Mester bisa acerca cu na Corsou y Aruba Vale ta invicto den su comicidad. Te ainda no tin ningun hende pa gana e den comicidad. Vale ta nos artista number uno den comicidad y orguyo di Aruba. Unda cu el a bay e ta laga un stempel graba den curason di su fiel siguidonan y semper a mantene e nomber di Aruba den laira aya, hoben y grandi, hende muhe y hende homber. Tur ta stima e Arubiano Original cu yama Vale Croes. Vale ta baha cu pensioen y ainda ta preparando su Show un biaha mas “Bahando cu Pensioen”.
Vale a ricibi e premio di Dia Mundial di Teatro riba 27 di maart 2011 como actor, su trayectorio y contribucion riba tereno di teatro y comicidad tanto local como internacional.
Nos por bisa cu Vale tin como 54 aña den canto, 34 aña haciendo su shownan humoristico Show di Vale y cu diferente tema. El a baha pensioen na 2011 cu 30 aña den servicio di Gobierno. Vale Croes tabata un gran baluarte, exponente cultural, humoristico, cantante y actor comico cu ta bay laga nos.


text:
KRALENDIJK – Dia 27 di sèptèmber a selebrá pa di 106 biaha dia internashonal di imigrante i refugiadonan. Papa Francisco den su mensahe pa e aña aki a proponé e tema: “Manera Hesus Kristu, obligá pa hui”.
E aña aki e atenshon ta riba e hendenan ku ta bandoná hogar pa biba na un otro kaminda den mes un país pa motibu entre otro situashon ekonómiko, persiguishon, kriminalidat, guera. Esaki ta trata di refugiadonan den propio país, desplasadónan. Aktualmente rònt mundu tin mas ku 41 mion desplasadónan interno. E reflekshon ta pa relashoná e tema di e aña aki ku e eksperensia di Hesus, ku tambe mester a hui ku su mayornan. E huida pa Egipto di Niño Hesus ku su famia eksaliá a eksperensiá e obligashon di bandoná nan país pa motibu di persiguishon. Tur dia nos por mira den medionan di komunikashon kuantu hende ta hui pa motibu di guera i persiguishon. Nos tin komo tarea, manera Kristu a bisa nos den Mateo 25:31-46, pa kuida, alimentá i bisti esunnan ku ta den situashonnan prekario den nos komunidat. Esaki ta konta tambe pa e refugiadonan i imigrantenan ku ta den kondishonnan vunerabel. Hesus ku tambe tabata un refugiado (Mateo 2:13-15) i a biba pafó di Su pais esta na Egipto ta bisa nos den Mateo, 25:31-46 ku nos: pa gana bida eterno nos mester tambe yuda, rekohé duna akohida na imigrantenan.
Caritas Boneiru kier hasi un yamada pa pone atenshon riba e tópiko aki pa nos sea konsiente ku na Boneiru tambe nos tin imigrantenan, refugiadonan lokal i internashonal ku ta biba den situashonnan ménos faborabel. Nos por pensa riba e.o. nos rumannan ku ta biba den tenshon familiar, persiguishon dor di kriminalidat i situashon ekonómiko desfaborabel i ku ta buska refugio den adikshon i kriminalidat pa sali for di e situashon prekario ku nan ta biba aden. Tambe nos mester ta konsiente den ki situashon nos imigrantenan i refugiadonan ku ta laga nan pais i bin buska un bohío serka nos pa por tin un bibá ku pas i trankilidat sin niun klase di persiguishon. Na e momentu aki nos tin imigrantenan, ku pa motibu di e pandemia no tin salida pa risibí ayudo. Esaki pa motibu ku nan status di estadia no ta indefiní i ta pone ku nan no ta risibiendo yudansa manera otro suidadanonan afektá pa e pandemia aktual. E dia aki ta un dia tambe pa nos reflekshoná kon nos ta atendé ku nos imigrantenan aki na Boneiru, di moda ku nan por tin un bibá digno i ku prosperidat personal.


text:
Minister Dangui Oduber UN OTRO FIN DI SIMAN EXITOSO PA NOS TURISMO. UN TOTAL DI 9013 TURISTA A YEGA ARUBA.
Na fin di luna di januari 2022 minister Oduber a anuncia e ‘’exit strategy’’ pa con Aruba por sali for di e pandemia. Cu un vision y strategia hopi cla, a dirigi y traha riba recuperacion di nos turismo. E enfoke tawata pa yega y surpasa nivelnan di nos turismo di aña 2019 cual tawata e miho aña di turismo den Aruba su historia.
Awe minister Oduber ta hopi satisfecho cu e resultado, danki na e bon cooperacion y comunicacion cu tur partnernan den turismo. Tur indicador ta demostra cu Aruba ta recuperando su turismo y te hasta surpasando nivelnan di aña 2019 cual sigur ta algo sumamente remarcabel.
Den luna di april 2022 Aruba a recupera 108% di nos turismo den comparacion cu april 2019. Den luna di mei 2022 e mesun tendencia di recuperacion a continua y nos a experiencia un recuperacion di 103% den comparacion cu mei 2019. E datonan ta ilustra claramente cu pa e lunanan di april 2022 y mei 2022 nos a yega y surpasa nivelnan di aña 2019. E recuperacion di nos turismo ta fuerte y Aruba ta wordo reconoci pa instancianan internacional manera IMF y CAFT pa e recuperacion fuerte aki.
E fin di siman aki, Aruba a ricibi un gran cantidad di turista cu ta un indicacion cu e trend cu tawata tin den luna di april 2022 y mei 2022 ta continua. Nos ta riba bon caminda pa loke ta nos turismo. Aruba a ricibi ariba diasabra y diadomingo un total di 9013 turista, cual sigur ta crea e perspectiva cu nos mester di dje. Aerolineanan ta manteniendo nan capacidad di asiento cu a reserva pa Aruba tambe y esaki sigur ta demostra e confianza cu aerolineanan tin den nos producto Aruba. Banda di esaki ya caba a anuncia un gran cantidad di vuelonan nobo, manera Sarpa for di Colombia y tambe Air Canda for di Toronto. Dentro di poco nos lo anuncia noticianan historico pa Aruba den cuadro di diversifacion di nos turismo.
Mester sigui enfatisa cu e logro di Aruba su recuperacion ta di gradici na esfuerzo nan conhunto di Ministerio di Turismo y Salud Publico conhunto cu partnernan manera ATA, AAA, APA & AHATA.
Turismo ta keda e driver principa di nos economia.


text:
Minister di Finansa ta informa: Mas di 60% di gasto di huur ta bay pa paga edificio traha cu e formula PPP
Recientemente Departamento di Finansa di Gobierno a haci un analisis di e gastonan di huur di edificio den e periodo di aña 2015 pa 2021 y esaki ta mustra cu e gasto di huur di edificio a subi cu 25 miyon florin. Den e articulo aki ta duna un splicacion riba e subida aki.
E analisis ta indica cu e gastonan mas grandi di huur ta bay pa paga edificionan di Centro di Husticia Santa Cruz, KPA Shaba, MFA Noord, MFA Paradera, MFA Savaneta, MFA Santa Cruz, BelFin cu ta Departamento di Impuesto y Departamento di Finansa, Infra gebouw cu ta edificio di DOW y DIP. Nan ta edificionan traha cu e formula di Public Private Partnership PPP, na unda e edificio ta wordo traha pa compania priva y Gobierno ta paga nan un suma di huur pa paga pa e inversion haci.
Segun e analisis haci, e huur pa e edificionan traha cu e formula PPP ta tuma un 60% di e gastonan total di huur di Gobierno. Banda di esaki, tin gasto di huur halto na edificio di Aduana, Archivo Nacional Aruba, Censo y tin gasto halto pa mantencion di scolnan. Den aña 2022 e edificio di John F. Kennedy Education Center cu tambe ta un PPP a drenta den servicio pa por acomoda Departamento di Enseñansa, UNESCO y Departamento di Cultura y esaki tin un costo adicional di 2,2 miyon florin na gasto di huur.
Manera por mira mayoria gasto halto di huur di Gobierno ta pa motibo di e escogencia pa haci uzo di e formula di PPP pa yega na edificio propio pa por brinda e servicio cu comunidad ta demanda.


text:
7 motibo pa laga Pueblo eligi su Gabinete
Hopi ciudadano ta na fabor di un cambio den nos sistema democratico cu lo duna Pueblo e poder pa eligi Parlamento y un (minister-)presidente den eleccionnan separa. Den e articulo aki lo presenta (en corto) un proposicion concreto pa eleccionnan separa, y lo compara esaki cu nos sistema actual.
Proposicion
- Pueblo ta eligi su Parlamento y Gobierno (gabinete di ministernan) den eleccionan separa.
- E termino pa cada parlamento y gabinete ta keda cuater aña.
- E eleccionnan ta tuma luga dos aña for di otro. Por ehempel: na 2021 eleccion parlamentario, na 2023 eleccion pa Gobierno, 2025 Parlamento, 2027 Gobierno, etc.
- Pa e eleccion pa eligi un gabinete, politiconan tin cu forma nan posibel gabinete di antemano y presenta nan mes como un lista cu ta un posibel gabinete. Pues cada lista lo tin 7 pa 9 candidato di posibel ministernan cu hunto lo forma e gabinete cu lo goberna, si nan gana eleccion.
- Pueblo ta vota pa un lista, no pa candidato. Pues como votado bo ta kies cua di e posibel gabinetenan (den su totalidad) bo kier pa goberna nos pais.
- Si ningun di e listanan logra mas cu 50% di e votonan, lo bin un di dos rond di votamento entre e dos partidonan cu a logra mas hopi voto den e prome rond. Pues ningun gabinete por goberna sin a haya mas cu 50% di e votonan, sea den e prome of di dos rond di votamento.
7 motibo cu esaki lo ta miho cu nos sistema actual
Menos tempo perdi
Actualmente, ora mester forma un coalicion, e tempo di negociasacion entre partidonan formando un coalicion por tuma hopi tempo. Durante e tempo aki, un gabinete ‘bieu’, cu usualmente a perde sosten di Pueblo, ta keda goberna den forma demisionario. E tempo sin un gobierno legitimo cu tur autoridad di tuma decisionnan, ta tempo perdi pa loke ta trata implementacion di proyectonan nobo, ideanan nobo y progreso en general.
Si Pueblo por vota pa su gabinete den e forma proponi, e lista di gabinete cu gana por cuminsa goberna riba termino corto.
Stabilidad
Ta posibel cu coalicionnan ta wanta cuater aña, pero ta comun cu esaki no ta e caso. Esaki ta un motibo principal cu hopi coalicion ta wordo considera gabinetenan fragil. Si Pueblo por eligi un gabinete cu ya caba a bay eleccion como 1 team y ya caba a formula nan plan di gobernacion, e chens ta grandi cu lo tin mas stabilidad den gobernacion.
Biña sin awa
Actualmente, ora partidonan mester forma un coalicion, nan tin cu tira (hopi) awa den biña y keda sin ehecuta (gran) parti di nan programa di campaña. Pues nan no lo cumpli cu tur loke nan a campaña cun’e. Si bo a vota pa partido X paso bo ta ful di acuerdo cu 10 di nan puntonan den nan programa, ora di forma un coalicion probablemente nan no lo por cumpli cu tur e puntonan cu a convence’bo pa vota pa nan. Bo por wak e partido cu bo a vota p’e goberna cu un partido cu bo no kier na mando di bo pais. Den tiki palabra: bo no ta haya loke b’a vota p’e.
Cu e sistema proponi, tur hende por sa di antemano kico nan voto pa cada lista di gabinete lo significa, y e posibel gabinetenan no tin mester (y no tin excuus) pa tira awa den biña. What you see is what you get.
Esaki tambe lo por preveni e custumber di varios partido pa priminti ‘cielo y tera’ durante eleccion, sabiendo cu nan toch no lo ‘mester’ cumpli cu tur cos, mientras e ta duna partidonan cu si ta sincero un chens pa ehecuta nan plan completo.
Legitimidad democratico
Bou di e sistema proponi, cu Pueblo mes ta eligi su gabinete, y Pueblo sa di antemano ki gabinetenan nan por haya y con e programa di gobernacion lo ta (sin awa den biña), nos lo tin un gabinete cu un nivel halto di legitimidad democratico.
Actualmente, un mayoria den Parlamento, hasta un mayoria ficticio, por pone ken cu nan kier como minister. No ta importa si e persona tin 10.000 of 0 voto. Pueblo lo mester warda y wak ken e partido(nan) ta dicidi pa pone como minister.
Tin un dicho conoci ta bisa cu ‘Pueblo ta haya e gobierno cu e merece’. Pero na Aruba di baina nos ta haya e Parlamento cu Pueblo a escoge, y hasta por goberna bou mayorianan ficticio caminda mayoria votado no a vota pa esnan cu e mayoria den Parlamento. Legitimidad democratico sigur ta algo cu mester mehora, y e sistema proponi ta un di e formanan cu por percura pa esaki.
Mas oportunidad pa Pueblo laga su voz resona
Actualmente Pueblo por vota un biaha den cada cuater aña. Ora Pueblo por vota mas lihe, ta paso gobierno a cay. Cu e sistema proponi, Pueblo lo por vota cada dos aña; pa eligi Parlamento y dos aña despues pa eligi Gobierno, etc. Esaki ta duna Pueblo e oportunidad pa dirigi e rumbo di nos pais cada dos aña, aumentando e influencia y rol di Pueblo den nos democracia.
Un Parlamento mas fuerte cu ta percura pa miho checks and balances
Actualmente nos ta eligi un Parlamento, y un mayoria den Parlamento ta aproba un gabinete. E gabinete usualmente ta consisti di e ‘top’ di e partido, y e fraccion mayoritario den Parlamento mester controla su coleganan di partido cu hopi biaha tin mas di bisa den nan partido. Mastanto ta e (‘top’ di) partido ta dicidi riba gobernacion, no Pueblo y no Parlamento. Nos ta haya situacionnan cu esnan cu mester controla e ministernan ta depende riba e mesun ministernan pa mantene un luga den e partido. Kisas paso e ta custumber, y e pensamento cu “ya, asina nos sistema ta y nos no conoce otro sistema den reino Hulandes” ta pone hopi hende keda sin realisa e conflicto obvio den nos sistema, cu ta debilitando un miho funcionamento di nos checks and balances pa decadas.
Esaki lo ta diferente bou di e sistema proponi. Parlamento no ta keda e ‘middle man’ den eligi nos gobierno. Pueblo mes lo haci’e. Vote-getters di e eleccion parlamentario lo bay den Parlamento y no bira minister. Asina e vote-getters no ta laga nan luganan den Parlamento pa otro candidato cu menos voto. Pues cu e sistema proponi, no solamente e gabinete lo haya (hopi) mas legitimidad democratico, Parlamento tambe. Esaki lo trece mas balans entre Parlamento y Gobierno, cual por yuda mehora e funcionamento di checks and balances.
Coalicion ta keda posibel, pero mas stabiel
E sistema proponi pa laga Pueblo eligi su gabinete ta laga espacio pa partidonan forma un coalicion prome cu eleccion. Partidonan cu no ta kere cu nan por gana eleccion pa eligi un gabinete nan so, of cu kier reenforsa nan ekipo di ministernan potencial, por opta pa uni. Pues por forma un coalicion di antemano. Esaki a base di na propio escogencia y no paso un resultado di eleccion parlamentario a ‘condena’ nan na otro.
Diferencianan grandi cu e sistema actual ta cu den e caso aki e coalicion ta presenta su mes na Pueblo como un coalicion di antemano (what you see is what you get) y ta traha nan plan di gobernacion di antemano. Pueblo lo sa di antemano pa kico nan ta vota y e posibel gabinete lo a pasa nan proceso di negociacion caba.
Hopi reto, hopi solucion
Cada sisema democratico tin su bentaha y desbentahanan. Tambe cada sistema ta rekeri madurez politico pa funciona optimalmente. Esaki tambe ta conta pa un sistema manera proponi den e articulo aki. Tambe lo tin hopi mas aspecto cu lo mester wordo regla, manera e relacion (legal) entre Parlamento y Gobierno. E no ta un cambio cu por pasa di un dia pa otro, pero e ta posibel. Lo tin hopi reto pero tin por lo menos mesun hopi solucion.
Otro posibel cambionan manera cambia e forma di parti restzetels, proposicion 21+10, referendum y un corte constitucional, tin e potencial pa mehora nos sistema democratico y percura pa un nivel mas halto di checks and balances.
Previously:
Asiento 22 S01E01 ‘Prome nos purba drecha Reino Hulandes, ban drecha Aruba’
Asiento 22 S01E02 ‘Cambio di sistema pa eligi parlamentario’
Asiento 22 S01E03 ‘AVP deliberadamente ta frustra nos Democracia Parlamentario’
Asiento 22 S01E04 ‘Atrobe un Mayoria Ficticio’
Carlos Guiamo | Asiento 22
This email address is being protected from spambots. You need JavaScript enabled to view it.
Expresionnan haci den e articulo aki no necesariamente ta refleha opinion di ArenaPoliti.co


text:
Booshi Wever (UPP): Poco poco, pero sigur, pa e yiu di tera ya lo no tin lugar mas riba nos mercado laboral
Tempo cu mi tabata responsabel pa e cartera di "Vreemdelingenzaken", mi mester a discuti fuertemente cu Hulanda y Antias, pa motibo cu nan tabata insisti pa Aruba tambe acepta e asina yama "Vrije Verkeer van Personen", y ni cuanto presion cu a ser poni, mi a sa di resisti nan tur, pasobra mi maneho tabata dirigi riba proteccion di nos yiunan di tera. Cada vez mi tabata mustra riba e "Vriendschapsverdrag" cu Hulanda tin cu Merca, cu ta vigente pa Aruba tambe. Hopi a critica mi, wel ata prueba di e proverbio den Hulandes: "een gewaarschuwd man telt voor twee"!! Manera tin un dicho famoso di awendia ta bisa: " MI A TAHA BO"!!
Despues di cambio di gobierno na 2009, mi maneho estricto na DIMAS, y mas importante SIN corupcion, na defensa di e clase trahador local, a cambia pa un maneho "FREE FOR ALL", yena cu corupcion atrobe. Consecuencia di e maneho aki ta cu nos propio yiunan di tera no ta bin na remarca pa haya un trabow na ningun nivel.
Mi mester hari ora cu mi tende ministernan bisa cu no ta duna "Eerste vergunning" mas. Esaki ta un mentira, y mi ta spera cu e titular responsabel pa esaki, hiba mi corte tambe, pa mi por cuminza na mustre un prueba. Y no ta di un "inwonende dienstbode".
Tin hopi permiso di "inwonende dienstbode" masculino, cu a y cu ta drentando mercado laboral, te hasta ta wordo bisa riba recomendacion di cierto ministernan. Si nan no ta subiendo nos mercado laboral, anto na Aruba nos mester tin hopi "butlers" trahando na cas di hende.
Banda di esaki, masha hopi hende ta haya un "toeristisch verblijf" pa 6 luna sin ningun tipo di garantia.
Ta mas cu obvio cu esnan cu e tipo di permiso aki, no ta keda Aruba pa ta turista, pero ta pa drenta e mercado laboral, y loke nan ta ser paga ta un salario hopi biaha bow sueldo minimo. E consecuencia directo ta cu alrededor di 60% di nos hendenan no ta contribui cu ni un cen preto na belasting.
Aki ta nos yiunan di tera ta esunnan cu ta sufri, paso e yiu di tera no ta dispuesto ni pa traha pa un salario miserable, ni ta dispuesto pa keda sin paga belasting. Pues nos yiunan di tera a para bira ciudadanonan di segunda categoria den e nivel di trabow abow te mediano.
Na 2009 tambe a cambia e maneho cu ta concerni "Rijksgenoten". Esaki tempo cu Mike E. y Benny S. tabata lembelansa di Hulanda, y e tempo ey nan tabata complace cu e deseo di politiconan Hulandes pa introduci e asina yama "vrije verkeer van personen". Y na varios ocasion mi a adverti pa e consecuencia cu esaki lo por tin pa nos yiunan di tera, pero atrobe niun hende kier scucha. Den e maneho aki, na unda tin un "super soepel beleid" pa loke ta concerni "Rijksgenoten", nos yiunan di tera mester bay competi riba un e mercado laboral di e nivel medio y halto tambe cu e Hulandes Europeo y e Hulandes Antiyano. Mi a mustra riba e "wet van grote getallen", na unda nos yiunan di tera un biaha mas ta den desventaha. Antes esnan cu ta bini Aruba for di e otro partinan di Reino pa traha, ta hendenan cu un nivel avansa di estudio, sinembargo awor ta den TUR ramo nan ta biniendo Aruba. Recientemente mi a mira cu mi propio wowonan con tabata tin algun Hulandes Europeo tabata verf caminda na San Nicolas. Pues aki atrobe ta nos yiunan di tera ta esnan cu lo sufri, no solamente riba e nivel abow, pero awor riba TUR nivel!!
Awor pa completa e obra, ata un sentencia a cay, pa loke mi tabata adverti p'e, cu ta perhudica nos yiunan di tera pio ainda. Awor no solamente nos yiunan di tera mester bay competi cu 17 miyon hende so di nos partnernan den Reino, pero awor cu 250 miyon hende di Merca tambe. Nos no mester perde for di bista cu gran mayoria di companianan extranhero cu ta establece na Aruba, ta mericano. No ta pornada cu nos yiunan di tera no ta haya un posicion gerencial mas. Ta un lastima di constata cu nos tin un gobierno cu ta haci tur loke ta na nan alcanse pa perhudica nos pueblo. Despues cu a endeuda nos pueblo y nos futuro generacionnan tambe door di un maneho financiero desastroso, awor mester constata cu e maneho "Free for All" di "Vreemdelingenzaken" door di gobierno lo perhudica y reduci e oportunidad pa nos yiunan di tera por contribui na e desaroyo economico di nos Pais.
Mas tristo ta cu parce cu NINGUN hende no ta mira e cosnan aki; of ta nos so ta considera e desaroyo aki negativo pa nos yiunan di tera y nos Pais??
Ta hopi remarcabel cu masha poco atencion ta wordo poni riba e asunto aki, ni di parti di AVP, ni e prensa comprometi ni esun no comprometi, y ni tampoco otro partidonan politico. Acaso e asunto aki no tin "juice" politico? Wel, nos si ta para ariba cu mester bin un paro inmediato di e maneho "free for all" y e "super soepel beleid" aki. Mester salbaguardia nos sociedad Arubano prome cu ta laat. Nos sociedad Arubano, nos yiunan di tera cu ta durante di añanan a bin biba riba e pida baranca aki procedente for di tur parti di mundo, a crea un cultura, custumbernan, te hasta nos dushi Papiamento, cu no por bay perdi djis pa un capricho politico di un paar di hendenan hambrá pa poder, cu a sa di manipula nos pueblo. Pero awor no ta momento ni pa mustra dede riba e pueblo, ni pa huzga e pueblo, pero pa siña di nos erornan. A yega e momento pa para e desaroyonan negativo aki, y nos NO por cansa sino nos ta perde.
"TA E PUEBLO SO POR SALBA E PUEBLO"!!
Candelario A. S. D. – Booshi – Wever
Brazil, maart 11, 2015
Expresionnan haci den e articulo aki no necesariamente ta refleha opinion di ArenaPoliti.co


text:
(DiarioLibre) – Na 2021 inversion di exterior na Republica Dominicana a yega na US$3.102 miyon. Na 2021, aña di recuperacion di e golpinan causa pa e pandemia di 2020, inversion stranhero directo (Foreign Direct Investment; red.), a aumenta cu 21% compara cu e periodo anterior. Y si tuma e periodo mas amplio di ultimo 10 aña, e inversion stranhero a yega na US$27.000 miyon. E cifra aki ta esun mas halto di region di Caribe y ta pone Republica Dominicana entre e 10 paisnan di America Latino y Caribe cu mas inversion di exterior.
E cifranan menciona a ser ofreci pa e Centro di Exportacion y Inversion di Republica Dominicana (ProDominicana), entidad cu diamars pasa a realiza e nochi di “Reconocimento di Inversion Stranhero Directo na Republica Dominicana”, unda a entrega tal reconocimento na 10 empresa destaca, di e 700 cu tin na e pais. Conhuntamente e empresanan di capital internacional ta aporta alrededor di 200.000 empleo na e pais. Den sector turistico so tin mas di US$34.000 miyon inverti na capital stranhero.
Ta trata di entidad procedente di 57 nacion, cu pa decadas a impulsa e transformacion economico y social na e pais, segun declaracion di Raquel Peña, vice-presidente di e republica. Peña a indica cu e cifranan ey no ta pa casualidad, sino ta bin di un esfuerzo di gobierno enfoca riba fortalecimento di e sistema di husticia, di seguridad huridico y e exhibicion den exterior di un sistema trasparente den administracion di fondonan publico.
Biviana Riveiro, directora ehecutivo di ProDominicana, a destaca iniciativa di gobierno pa sigui cu conquista empresa stranhero, cu entre otro digitalizacion di registro di inversion stranhero directo, simplificacion di tramite burocratico, conformacion di un gabinete di promocion, y e ley nobo di aduana.


text:
Meteo Aruba ta informa riba e tempo pa cu Aruba. Pronostico di Tempo pa Aruba valido te diasabra 8 Januari 2017
Tempo: Diasabra anochi: Levemente te parcialmente nubla cu chens pa un awacero pasahero. Den marduga y diadomingo: Parcialmente te temporalmente hopi nubla cu un awacero pasahero.
Temperatura maximo 29 grado celsius y temperatura minimo 24 grado celsius. Solo lo baha awe nochi 06:30 pm y lo sali mayan mainta 07:04 am.
Biento: Modera te basta fuerte y for di direccion generalmente Oost, forsa 3 te 5 ( 12 te 39 km/ora, 7 te 21 nudo.) Den dia of den awacero fuerte te posibelmente duro den rafaga, forsa 6 te 7 ( 40 te 61 km/ora, 22 te 33 nudo.)
Situacion general di tempo: Humedad lo aumenta un poco den proximo 24ora, y esaki lo pone cu de bez en cuando mas nubia lo pasa riba nos region, principalmente den oranan di marduga y mainta di diadomingo por spera e ora un awacero breve.
Condicion di lama: Olanan di lama lo ta for di direccion Oost cu haltura di 5 te localmente 8 pia. Temperatura di superficie di lama 27 grado celsius.
Registracion di temperatura celsius y awacero mm den ulimo 24ora:
Airport max 30 / min 25 / 2.8
Hadicurari max 28 / min 24 / 0.3


text: KRALENDIJK—Holó insoportabel ta yega na kas di un famia i nan ta hopi kansa di e situashon. E famia a tuma e desishon pa bai prensa ku loke ta pasando, pa esnan konserní atendé e situashon. Ta trata di e edifisio situá na e skina di kaya Gen. C.M. Piar i kaya Libertador Simon Bolivar. E señora ku ta besiña di e edifisio a bisa ku el a papia ku hendenan di Hygienische dienst, sinembargo nada a sosodé. Pa un òf otro motibu nan no a aktua pa drecha e situashon. Un reportero di radio Live 99.9 FM a papia ku un persona ku ta atendé ku negoshi den bisindario i el a splika ku e problema ta ku regularidat outo ta trapa riba tapa ku tin na e lugá di stashoná vehíkulo pega ku e edifisio, loke ta kousa e problema, kaminda e awa di pos ta sali i huntu kuné e holó. Nan tin tur atenshon pa e situashon i ta bai atendé pa esaki no ripití. Potrèt ta duna un bista di e tapa di e pos ku ta kibra i bèrdat ta manda un holó desagradabel den e área.


text:
Kuantu un entiero ta kosta?
No laga esnan ku nos ta stima atras ku gastunan imprevisto!
Niun hende no ta gusta papia di morto, pero ta un echo konosí ku bida por tuma buèltanan inesperá. P’esei ta bon pa, maske kon inkómodo e por parse, regla nos kosnan for di trempan i asina evitá ku nos sernan kerí ta ked’atras ku gastu- i preguntanan innesesario.
Riba e siguiente lista di kalkulashon por haña un bista di e gastunan di entiero i kremashon.
Gastunan Honorario:
- di Funerario
- Kuido mortuario
- Transporte di e defuntu
fl. 1.490.00
Kaha di morto:
- Un kaha di morto di palu ta kosta entre fl. 1500.00 i fls. 6.500.00
- Un kaha di metal ta kosta alrededor di fl. 2.750.00i fl. 5.500.00
- Hür un kaha ta kosta mas o ménos fl. 1.150.00
fl. 2.975.00
Servisio funerario:
- Flor
- Registro di kondolensia
- Buki di programa
- Músika “bibu”
- Gastunan pa hür sala di tributo
- Dekorashon, atributo I asesorio
- Kòfi, te I juice (50 persona)
fl.670.00
Entiero:
- Boka den mousoleo
- Mantenshon Santana
- Kelder pa warda urn
fl.2.550.00
Kuido posterior:
- Yudansa práktiko
- Sosten emoshonal
fl.2.500.00


text:
Relato Anual SVb entrega na Minister Dangui Oduber
Awe merdia director di Banco di Seguro Social Aruba SVb ir. Edwin M. Jacobs, den presencia di Hoofd Financien Javier Rasmijn a entrega e Relato Anual na Minister Dangui Oduber. Simbolisando e transicion cu e organisacion di SVb ta pasando aden, director a entrega e Relato Anual den forma digital.
Minister Dangui Oduber a expresa su satisfaccion pa e hecho cu SVb a cumpli cabalmente cu articulo 16 inciso 2 di e ley di SVb, ademas a expresa cu ta satisfecho cu e resultadonan obteni.
Entrante dialuna 3 di juni e Relato Anual ta disponibel riba nos website:
https://www.svbaruba.org/organisacion/jaarrekening-svb/ .


text: Internacional; dos bom a activa pafo di un scol di hende homber na Afganistan den cuidad di Kabul. E atake a tuma luga na e scol halto Abdul Rahim Shahid. Un area cu ta duna les tambe a keda ataka. Te cu awor aki jun hende no a bin dilanti bisa cu ta nan. Tin ta bisa si cu e militarnan di e estado islamico a jega di ataka e area den pasado. Por lo menos 6 persona a perde nan bida y riba 19 hende herida. E cifranan aki por cambia durante dia. E hobennan tabta saliendo for di nan klas despues di haya les mainta ora cu e explocion a surgi


text:
Union Deportivo Bándabou (Undeba) ta ku un pia den ‘Kaya 4’. E tim a goliá awenochi, djabièrnè 8 di yüni 2018, Inter Willemstad ku skor di 4-0. Ku e triunfo aki e ekipo di Bándabou tin 6 punto i hopi mihó karta kompará ku Centro Dominguito.
Aktualmente e play-off entre 6 timnan den promé divishon di Federashon Futbòl di Kòrsou (FFK), esta Liga MCB, a drenta su fase final. Esaki ta konosí tambe komo ‘Kaya 6’.
É tres ekiponan ku a klasifiká kaba pa e di dos seri di weganan pre-final, esta ‘Kaya 4’, ta Jong Holland (10 punto), Skèrpènè, (8) i Vriendschap Eendracht Sterken Tegen Alles (VESTA) ku 7 punto. E lucha pa e di kuater puesto ta bai entre Centro Dominguito i Undeba.
E tim di Bándabou ta ku un pia bon ankrá den ‘Kaya 4’, ora ku ela gana awenochi ku 4-0 di Inter Willemstad. Apenas na di 2 minüt di wega Ruensly Leuteria a pone Undeba dilanti. Lendell Johanne na di 14 minüt a amplia e skor: 2-0. Den di dos tempu Leuteria a bolbe hinka gol. Esaki tabata na di 56 minüt. Finalmente Rudshairo Nicolaas na di 67 minüt a fihá e skor final na 4-0.
Ku e goliada aki Undeba a bòltu un saldo di gol negativo di -1 pa un positivo di +3. E tim tin 6 punto ku pues 9 gol na fabor i 6 kontra.
Centro Dominguito awor tin e tarea difisil pa mañan gana ku skor grandi di Skèrpènè pa asina tambe alkansá 6 punto meskos ku Undeba. E tim kampion tin awor aki un saldo di gol negativo di -2: 5 gol na fabor i 7 kontra.


text:
No ta tur hende tin e medionan finansiero pa por kubri kostonan pa pone un yu na un sentro(sentro preeskolar òf edukashon poseskolar). Danki na Ministerio di OWCS i SOAW ku ya pa algun aña a hasi esaki posibel. Aparte di esaki, nos ta risibí finansa tambe di otro organisashon- i kompanianan pa gruponan spesial di enfoke. Esaki ta hasi posibel pa ábo tambe por pone bo yu na un sentro preeskolar kualifiká ku ta afiliá na SIFMA/ODIM. Hasi esaki awe!
ESPASIO PA MUCHA DI 0- 4 AÑA
SIFMA/ODIM ta intermediá na nòmber di gobièrnu pa pone muchanan di un forma adekuá na vários sentro preeskolar. E sentro preeskolar mester kumpli ku e eksigensianan mínimo ankrá den e ordenansa(A.B.1997, no98). SIFMA/ODIM ta koloká prinsipalmente muchanan ku tin mas nesesidat na partisipashon den edukashon preeskolar, te kaminda ku mayornan ta bini na remarke pa esaki i ta kumpra e lugánan aki.
Ta paga pa espasio na sentronan kualifiká i registrá. Ta importante pa muchanan risibí bon kuido den tur sentido, p.e.espasio seif pa hunga, kuminda saludabel i un aserkamentu pedagógiko, pa e mucha por desaroyá di un forma saludabel i seif.
NA KI MOMENTU BO YU TA BINI NA REMARKE PA SUPSIDIO?
Aki ta sigui e kriterianan pa por bini na remarke pa supsidio:
- Pa edukashon preeskolar: Bo yu ta entre 0-4 aña
- Pa edukashon poseskolar : Bo yu ta entre 4-18 aña
- Mamanan soltera ku un salario máksimo di naf.1500.00
- Mayornan ku huntu tin un salario máksimo di naf. 2000.00
- Mama ku tin un desabilidat mental
- Muchanan entre 0-4 aña ku tin un estorbo spesífiko den nan desaroyo, abase di konseho di Sentro pa Inovashon i Guia Edukashonal, Ban Bario Bèk òf Wit Gele Kruis
- Mama ku ta sigui un estudio den dia na un instituto eskolar ku tin rekonosementu
- Mama ku ta sigui un entrenamentu duná pa un instituto eskolar ku tin rekonosementu
- Mama ku ta partisipá na un kurso organisá ku fondonan di entre otro Pais Curaçao
KIKO ODIM TA HASI PA BO?
Bèl òf pasa serka nos tim servisial ku lo bisabo rapidamentu si bo ta bin na remarke pa un kontribushon pa e asina yamá, "kindplaatssubsidie" òf "subjectsubsidie". Mester pasa personalmente si i trese diferente dokumento. Si bo tin un sentro preeskolar kaba na mente ku ta riba nos lista, laga nos sa esaki. Nos aspirashon ta pa kaba di atendé ku bo petishon riba e mesun dia, di e forma ei e mucha por kuminsá na e sentro e dia despues ku bo a apliká. Nos no ta sòru solamente pa bo haña e supsidio i atendé ku bo petishon pero nos ta media entre abo i e sentro preeskolar di bon kalidat ku ta afiliá na SIFMA/ODIM.
KUA DOKUMENTO BO MESTER TRESE NA KANTOR DI ODIM?
- - Último 2 slep di salario di e mama soltera.
- - Último 3 slep di salario di ambos mayornan, den kaso ku e yu a wòrdu rekonosé òf a nase den matrimonio.
- Deklarashon di skol di e mama ku ta sigui un estudio den dia na un instituto eskolar ku tin rekonosementu.
- Prueba di inskripshon na kranshi ku ID di e yu
- Identifikashon bálido (Sédula, Rijbewijs òf Pasport) di mayor(nan)
- Pèrmit di estadia bálido di mayornan i e yu, den kaso ku mayornan ta estranhero
- Prueba di partisipashon na un estudio den dia finansiá ku fondonan ku ta bini di eo: Pais Curacao òf otro organisashonnan ku tin rekonosementu.


text:
KRALENDIJK- ABVO ta mustra riba e echo ku pensionado tambe por afiliá na e sindikato. Según presidente di ABVO Bonaire, Robert Sances, a hiba diferente komberashon riba e tópiko aki entre otro ku representantenan di Union di Penshonado di Antia Hulandes (UPAH).
E kombersashonan aki ta andando ainda, pero e idea ta pa intensifiká esakinan, asina Sances ta skibi den un komunikado di prensa ku a sali e siman aki. Segun Sances ta mustra, ta importante pa uni forsa pa protehá derecho i interés komun, tambe den kaso di penshonado.
“Ken no ta kòrda e akshon ‘No mishi ku mi penshun’ di algún aña atrás?”, asina Sances a puntra.
Poko komun
Aunke ku na Hulanda ta mas komun ku penshonado tambe forma parti di sindikato, na Antia Hulandes i tambe Boneiru esaki ta ménos komun, pero esaki no ta nifiká ku no ta posibel.


text:
Deporte
Karera komo sòftbolista di Isoneth Polonuis
WILLEMSTAD (C) – Iso su karera di sòftbòl a kuminsá na 1988 ku su 12 aña den e ekipo di The Rangers den kategoria Stimulans y durante di 3 aña a promové bai B-klasse i A-klasse, e tempu ey no tabata tin Little League Softball.
1990: Na edat di 14 anja, Iso a forma parti di Selekshon Hubenil ku a bai Puerto Rico enkabesá pa Soraida Juliana y e gran pelotero Ron Steward
E tempu ey Iso tabata e hungador di mas hoben di e selekshon.
1992-1993: Na edat di 16 anja Iso a kuminsá ekselá den e deporte den su totalidat
-Iso a ser invitá den Preselekshon di Antias Hulandes na edat di 16 aña
-Durante e mesun temporada ey, Iso a bira “Umpire” ofisial y skorer pa Little League baseball
Iso tabata skor weganan di sòftbòl tambe.
-Tambe tabata e temporada ku Iso a promové pa klase-AA komo miembro di e ekipo di Cardenales
1994: Na edat di 18 aña, Iso a eksperensiá su promé Kampionato Mundial di Sòftbòl komo miembro di Selekshon di
Antias Hulandes na Canada. Durante di e kampionato Mundial aki, Iso a dal su promé Homerun internashonal
kibrando un “No hit-No run” di e picher kontrinkante.
Entre 1992 pa 1998, Iso a forma parti di vários Selekshon Nashonal representando Antias Hulandes den diferente kampionato nan internashonal hunga diferente posishon.
Deporte
Dia 8 di òktober próksimo: Roman Fury, ruman di Tyson lo Debutá…
Tyson Fury tin un ruman hòmber di 25 aña ku ta train huntu kuné, i ta kla pa debutá den bòkseo profeshonal.
Nòmber dje ruman di Tyson Fury ta Roman Fury ku ta bringa den e kategoria krusero.
Roman Fury lo debutá dia 8 di òktober próksimo.
Tyson Fury su ruman ta bisa ku Roman tin bon talento.
Roman mes ta bisa ku ta su deseo di bringa pa titulo.
“Mi ke bringa pa titulo”, asina Roman Fury a deklará.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
(ElNacional) – E cartelnan di droga Mexicano a extende nan rednan na America Latino, tambe den e caso di Venezuela. Sin embargo, tin un cambio den e forma di opera. Envez di pone nan propio celnan clandestino na otro pais, nan a opta pa un strategia mas practico: crea alianza cu gruponan local y di e manera ey opera cu menos visibilidad y cu rapidez.
Den e caso di Venezuela, InSight Crime a documenta na 2020 e presencia di Cartel di Sinaloa na estado Zulia. Segun e organizacion, e presencia di e organizacion narco Mexicano a crece te tal punto cu “ta existi un pueblo den e estado cu a keda bautiza di nobo cu e nomber Sinaloa.”
Den algun caso, manera na Colombia y Venezuela, e alianzanan tin mas raiz, cu e negoshi penetra den e aparato di seguridad y gobierno, segun e investigacion di Grupo de Diarios America. E gruponan cu cual nan ta vincula tin nomber y fam: e disidencia di Farc, Clan del Golfo, y guerrilla di ELN. Na Venezuela nan ta liga cu e asina yama Cartel de los Soles, vincula na militarnan halto. Ambos organizacion guerrillero Colombiano menciona ademas ta ser acusa di operacion den teritorio Venezolano, sin intervencion contra nan di parti di gobierno y ehercito Venezolano. Ta considera e Cartel di Sinaloa esin cu mas poder y mas contacto na e region, sigui di cerca pa Cartel Jalisco Nueva Generacion.
Gobierno Mexicano ta considera e cartelnan menciona e dos organizacionnan mas importante na Mexico, cu operacion internacional y cu rednan na America Latino, Merca y Europa.
E poder di e cartelnan ta asina grandi cu nan a interveni den e conflicto entre Farc y ELN, cu tabata causa perdida miyonario na nan negoshi, trancando e transport di cargamento di droga.


text:
Instituto pa Formashon Musikal FESTIVAL UN KANTO PA KORSOU 2019 TA BAI BIRA MAS GRANDI KU NUNKA
Instituto pa Formashon Musikal
FESTIVAL UN KANTO PA KORSOU 2019 TA BAI BIRA MAS GRANDI KU NUNKA
WILLEMSTAD – Nos ta na rekta final ku e preparashonnan pa Un Kanto pa Kòrsou 2019 ku lo tuma lugá djasabra awor 8 di yüni na Brakkeput Mei Mei.
E festival aki a karakterisá su mes komo un Festival grandi na kontenido, den kual nos tin areglo moderno i komposishonnan ku kontenido profundo, ku ta ilustrá e grandesa di Kòrsou.
Nos pais por ta pasando momentunan difísil, pero e Festival aki hustamente lo sirbi komo un medio pa alimentá nos pueblo ku Kòrsou ta grandi i ku e posibilidatnan pa mehorashon tei presente.
E komishon organisadó ta sumamente satisfecho pa e forma serio ku e músikonan ku ta forma parti di orkesta i demas partisipantenan a demostrá durante tur e ensayonan.
Festival Un Kanto pa Kòrsou a demostrá un biaha ku ta profeshonalismo ta kontra. E orkesta durante un seshon di tres ensayo pa kada komposishon, a demostrá ku nan por dominá e parti musikal i ku tin tur indikashon ku esnan ku lo ta presentá djasabra awor lo por disfrutá di un tremendo bankete musikal.
Ta bon pa menshoná aki ku e Festival di e aña aki, tur partisipante lo presentá unu tras di otro den un solo presentashon i despues di esaki hurado lo retirá pa duna nan veredikto.
E parti di Show Time ta tuma lugá despues di e último presentashon i durante di e espasio di Show Time ku ta sigui, e públiko presente lo por disfrutá di un show kaminda Juni Juliet lo bai toka mandolin den un di e piesanan ku e ta presentá i ademas di esei, e lo kanta un di su promé komposishonnan.
Despues di e parti di homenahe na su persona, na e mesun momentu maestro di seremonia lo anunsiá e 7 komposishonnan ku a skor mas haltu i seguidamente lo saka e finalistanan i komposishon ganador. Zonido pa e anochi aki ta na enkargo di Hitz
For di 7.00 pm públiko por drenta e lokalidat pa tuma asiento i pa 7.30 pm en punto e Festival lo kuminsá.
Ta bon pa rekordá tur esnan ku ta puntra ku Beep Beep tambe tin karchi a rason di 25 florin i si sobrá e karchinan na porta lo kosta 35 florin.
Ban gosa Festival Un Kanto pa Kòrsou 2019 dediká na Juni Juliet
Atentamente


text:
WILLEMSTAD — Manera ta konosí e selekshon nashonal di futbòl di Kòrsou lo hunga un partido di fogeo dia promé di sèptèmber próksimo. E partido aki lo tuma lugá kontra na Hulanda kontra e ekipo di Achilles ’29.
Segun informashonnan, 20 hungadó a keda konvoká pa Federashon Futbòl Kòrsou. Sin embargo, no ta sigur di e partisipashon di Leandro Bacuna ni Cuco Martina. Esakinan pa motibunan di kompromiso ku nan ekiponan. Tin un di tres kiper ku tambe ta plania pa keda konvoká, sin embargo no no ta na altura si Federashon Futbòl Kòrsou a logra drenta den kontakto ku e hungado aki.
Lista di hungadónan ku tentativamente a keda konvoká:
- Eloy Room
- Joel Saro
- Germaine ‘Kemy’ Agustien
- Jarchinio Antonia
- Aytron Statie
- Shanon Carmelia
- Felitciano Zschussen
- Gillian Justiana
- Jason Wall
- Darryl Lachman
- Gianluca Maria
- Michaël Maria
- Rhu-Endly ‘Cuco’ Martina (no ta sigur)
- Everon Pisas
- Irvingly van Eijma
- Dustley Mulder
- Rihairo Meulens
- Doriano Kortstam
- Vidarell ‘Papito’ Merencia
- Leandro Bacuna (no ta sigur)


text:
Violensha i su konsekuenshanan legal
Violensha i su konsekuenshanan legal!
Bon siman pa bosnan tur. Si, awor nos ta yegando e fase final di e periodo di ekspreshon di alegria I kultura pero tin kosnan serio ku nos No por keda sin evaluá. Un di nan ta violensha. Violensha por tin reperkushonnan serio pa hinter un komunidat. E ta reflehá di un forma negativo i nos tur mester karga ku e konsekuenshanan. Nos konosé violensha verbal, mental i físiko entre otro i tambe violensha kontra di mucha, na trabou, kontra di mayornan, na kas, ets. Kada un di e tipo di violensha nan aki por tin reperkushonnan serio tantu pa e víktima, e agresori tur hende ku ta rondonánan.
Den dékada 90 Wes mr. Bob Wit i Wes mr. Ludo Goossens a ekspresá den diskursonan ofisial ku kada komunidat ta haña e gobièrnu i nivel di kriminalidat ku e meresé! Awe nos ta na 2017 i violensha i agreshon a yega nivelnan desproporshonal.
Den teksto di Lei kiko ta violensha?
Violensha ta un forsa ku ta wòrdu usa kontra di un hende of un kos; e ta enserá un akshon premeditá di un of mas persona ku òf sin arma of otro artefaktonan. Banda di esei tin violensha ku maltrato, asesinato. Violensha ku maltrato ta enserá ora hasi daño den forma di herida of doló of kualke otro di daño na kurpa di un persona. Awendia ta masha normal ku via di medionan lokal i internashonal nos ta mira violensha físiko di siudadanonan kontra di otro, pero esun ku ta resaltá ta di representantenan di pueblo ku ta ataká otro públikamente; o sea den reunionnan públiko.
Na paisnan manera Afrika, Hapón, Venezuela, Italia, i India entre otro, nos a mira kon agreshon a resultá den hasta morto. Pero djís serka di kas, den apénas dos siman ku Gabinete a kai agreshonnan verbal a skeiru den Parlamentu i tur hende a mira kon el a akumulá den violensha físiko. Den fin di siman un hóben di apénas 17 aña pa akto di violensha a pèrdè subida. Dianan hopi skur pa Kòrsou i su suidadanonan kaminda e pueblo a keda den estado di shòk!
Ki diferensha di kastigu tin pa un representante di pueblo versus un siudadano?
Lei ta midi ku un midi? Hamás i nunka lei por permití su mes midi ku dos midí, ta pesi “Vrouwe Justitia”(Símbolo femenino di hustisia) su wowonan ta tapá. Esei kemen bo por ta ken ku bo ke ta, pero si bo kometé un akto kriminal penal en prinsipio lo bo wòrdu persiguí i tresé dilanti mesa bèrdè meskos ku tur e otro kriminalnan. Ta keda na un abogado pa defendébo i kisas logra kubo por sali liber of baha bo straf of jega na kualke otro areglo ku Hues den bo kaso. Tur kos ta dependé tambe Kiko Ministerio Públiko lo akusábo di djé i ke prueba i deklarashonnan nan tin kontra di bo. Pero un kos ta sigur tin dos dia sigur ku lo bo keda detení ta depende si e sobra ocho dianan lo wòrdu ehersé si òf no. En total OM (Ministerio Públiko) por tenebo mas ku shen dia hasiendo investigashon.
Pues ya bosa, ora nos sinti ku sea nos hemut, òf nos wowo a bira skur, sali bo bai i konta un te dies, pasó e akshon ku bo tuma por ta bo desgrasia i bo no por halé bèk nunka mas. Violensha no ta e solushon pa nada! “Ora sentido di moral spiritual baha tur kos ta bai perdi!”
Kuida kurpa i nos tei semper pa bo!


text:
Maishi Rabo of Maishi Chikito, asina e ta ser yama na Aruba.
Na otro idiomanan e ta wordo yama, Sorghummel, Sorgo, Red Sorghum, Durra, Kafferkoren, Soedangras y Kafir.
Papa ta un cuminda hopi gusta pa su balor nutritivo y su dushi sabor.
Grandi y chikito ta come papa simpel of tambe cu fruta, Honing of stropi na gusto.
Por come papa tur dia, pasobra tin hopi variacion cu por agrega na dje.
Ingredientenan:
3 Cuchara grandi di Maishi Rabo
½ telep di salo ( por menos tambe)
1½ Cuchara grandi di sucu ( preferibel sucu bruin cu ta mas saludabel)
3 Cuchara grandi di Lechi crema of cualkier otro lechi na bo gusto sea lechi Almendra, Aros, Coco of Oatmeal)
1½ cup Awa
Por agrega cane/cinnamon y rasenchi tambe na gusto.
Si e rasenchinan ta hopi seco, por laganan un rato den awa lauw pa nan bira moli.
Pa algun hende ainda e Maishi Rabo ta basta grof, pesey por mul’e y hasi’e fini.
Paso 1
Den un comchi mediano, mezcla tur e ingredientenan cu ta seco.
Hasi esaki cu un klopper/Whisk.
Paso 2
Despues agrega e awa y mezcla esaki hopi bon.
Paso3
Pone e candela di stove na medium.
Basha tur cos den un weya mediano.
Uza e klopper pa keda bati e papa.
Drei de bes en cuando te ora cu e papa cuminsa bira diki.
Paso 4
Kita e weya for di candela.


text:
KRALENDIJK – E klup di futbòl di Antriòl Pariba ku ta s.v. Uruguay/Titans, pronto tin su tereno pa konstruí su kluphùis i ku su mes fèlt di futbòl.
Esaki e tesorero, sra. Emeray Martha, a bisa den entrevista ku nos redaktor deportivo, Ibi Piar, e siman aki. Esaki a bini komo kontesta riba pregunta di sr. Ibi Piar, ku huntu ku esaki a hasi diferente otro preguntanan mas di kua tur e kontestanan tabata afirmativo.
Sra. Emeray Martha a bisa ku falta masha poko, te asina leu ku ta na nan konosementu, pa logra keda kla ku e tereno.
Ta konosí ku futbòl a lanta kabes formal riba nos isla último añanan aki i ta den un desaroyo positivo ku hopi timnan hubenil den e diferente kategorianan “U”.
E desaroyo ta enorme i mester di mas fèlt di futbòl pa tur e ekiponan por trein. Si s.v. Uruguay logra su mes fèlt pa su ekiponan trein ariba, esaki sigur ta un bon desaroyo ya ku no solamente nan so lo por hasi uso di esaki, sino tur otro ekipo di Boneiru por hasi uso di e fèlt.
Esaki lo no keda solamente na fèlt di bala, pero tambe lo konstruí nan kluphùis unda nan lo por reuní i tene nan otro aktividatnan pa nan miembronan, entre otro reunion i otro enkuentronan sosial.
Si ta bon, no falta muchu pa logra keda kla ku e tereno. Si nos a komprondé bon, esaki lo bini no muchu leu for di Fèlt Elion Flores na Amboina. Momentu ku t’asina leu, nos lo informabo di e desaroyonan den tal direkshon.
Keda pendiente pues ya ku nos lo sigui e desaroyonan hopi pero hopi djaserka..


text: KRALENDIJK – Djarason mainta algu promé ku 10’or a tuma lugá un aksidente di tráfiko riba kaya gobernador N. Debrot. E aksidente tabata entre un trùk i un bròmer. Kousa di e aksidente tabata velosidat haltu kaminda shofùr di e bròmer no a tuma nota ku algun meter mas leu a pone bòrchi i bari nan kòrá ku blanku riba kaminda pa baha velosidat di outomobilistanan pa asina por hasi sierto trabounan. Un trùk a bai lora riba kaminda, nèt na momentu ku e bròmer tabata aserkando for di Playa direkshon Hato ku velosidat haltu segun testigunan. E hòmber riba e bròmer ku hèlm bistí a lastra un brek basta largu i purba evitá e aksidente pero a bai klap den banda di e trùk. E hòmber a keda heridá i a wòrdu transportá ku ambulans pa hòspital pa tratamentu médiko mas avansá. Outoridatnan a papia ku esnan ku ta hasi trabounan riba kaya pa pone bòrchi mas visibel pa asina usuarionan di tráfiko por tuma nota na tempu ku tin trabounan tumando lugá i a sera e kaya kompletu pa seguridat di e trahadónan tambe. CRS i polis di tráfiko a keda enkargá ku e aksidente.


text:
KRALENDIJK – Apesar di e situashon di Coronavírùs, moveshonnan ta sigui pa lokual ta e agrupashon musikal nobo ku último tempu tabatin vários rumor i komentario tokante di dje. Despues di tabata den studio di grabashon i a graba nan videoclip, awe Boneiru ta sera konosí ku e banda nobo. Ta asina ku algun luna pasá Jairo Evertz tabata na Boneiru ku vakashon i den un kombersashon ku Philip Bernabela a kuminsá hunga ku e idea pa lanta un banda nobo aki na Boneiru. Nan a aserká entre otro Gregory Obersi pa duna un man pa kuminsá e proyekto nobo aki. Tambe a aserká e maestro Dwight Leoneta pa yuda guia e banda nobo. No a dura muchu ku e proyekto a mira lus di dia pa despues a kuminsá aserká diferente integrante. Tin di bisa ku tur músiko ku a wòrdu aserká, mesora tabata kla pa un reto nobo.
E banda ta konsistí di e siguiente integrante nan:
Den frònt komo kantante: Semariel (Semii) Marten, Luiginio (Luis Moka) Molina i Gerald (Gerr) Alberto;
Drùm: Maroef Lamidi, Konga: Brian Nicolaas, Brass: Philip Bernabela, Bass: Robert Felida (Direktor Musikal), Piano: Marvelous Molina, Direktor Tékniko: Gino Offerman i na último momentu tambe a disidí djòin e tim tras di keyboard: Almahir Nicolaas.
E banda ku eksepshon di Philip i Gino ta konsistí di hóben nan talentoso ku ta den flor di nan hubentut ku gana pa siña i mehorá nan mes ku músika. E idea ta pa guia e hóben nan aki pa nan sigui karga e kultura i músika di nos dushi isla.
E nòmber ku e banda nobo tin ta: Payola… A pensa di sali fuerte mesora ku no solamente lansa e banda, sino huntu kuné lansa un piesa ku su videoclip huntu. E kantika nobo ta titulá: ”Voorgoed” i ta kantá pa Luis Moka i Gerr. E kantika nobo aki a wòrdu produsí pa Dwight Leoneta i skibí pa Dwight Leoneta i Quincy Commenencia. E videoclip a wòrdu grabá i editá pa Judeaniro de Jongh. Por hañele riba youtube via Payola – Voorgoed. E videoclip ta wòrdu estrená awe djaweps 17 di desèmber pa 2’or di atardi.
Pa mas informashon òf pa reservashon, por tuma kontakto ku Tania Obersi na payolaofficial@gmail.com òf bishita e facebook page www.facebook.com/payolaofficial


text:
(NLTimes) – Servicio di salud GGD te ainda tin problema lidiando cu e seguridad di datonan di hende, De Gelderlander a reporta basa riba nan mesun investigacion.
Ex-empleadonan di GGD te ainda tin acceso na e centronan di dato di e servicio di salud – cual tin datonan di casi tur residente Hulandes – for di cas, casi un luna despues cu nan a kita for di trabao. Y den por lo menos 1 klas di training, e dato di un persona real a ser usa pa duna les na empleadonan nobo di GGD, segun e corant.
Esaki despues cu GGD a mehora e manera cu nan ta maneha nan datonan manera a ser ordena pa Autoridad Hulandes di Proteccion di Data (AP). Den januari di aña pasa, setnan di dato di GGD cu tabatin miyones di residente Hulandes su adres, number di telefon y numbernan di registro civil a ser bendi online. Empleadonan tabatin acceso facil riba e datonan aki y e exporta nan desde e sistema di GGd.
E incidente, cual tabata involucra un persona real su detayenan manera adres, number di registro civil, e-mail y te hasta recordnan medico unda ta detaya ki remedi nan ta usa, a tuma luga na GGD Geldernald-Midden den december di aña pasa, un freelancer cu tabata na e training a conta. Un vocero pa e organisacion GGD GHOR Nederland a conta Gelderlander cu esaki tabata un incidente cu a tuma luga un solo biaha. “Esaki no ta nos manera usual di maneha tur cos. Cada training ta duna den un ambiente di training cu tin hendenan ficticio y datonan ficticio tambe.”
Un empleado anterior di GGD a conta e corant cu te ainda nan tin acceso na e sistema di coronavirus di GGD por lo menos un luna y mey despues cu nan a sali for di e servicio. Nan por mira cualkier detaye cu nan kier desde nan laptop na cas. “Manera e number di e ciudadano su registro civil y nan adres, cual ta un combinacion hopi peligroso si bo kier haci daño.”
AP a conta De Glederlander cu ta hopi preocupante cu ahusta y kita acceso na e sistemanan di GGD “no semper ta sali bon.” E vigilante tambe ta preocupa cu e empleadonan tin acceso na e sistema di GGD desde nan cas, cu computernan cu no ta protegi di mesun manera cu e computernan di e servicio di salud.


text:
Mirando e situacion dificil cu COVID-19 a trece na Aruba, a tuma e decision pa entrante 1 di mei 2020 introduci un recorte salarial di 12.6% di sector publico y semi-publico. Cu un meta pa ta solidario cu tur persona cu a perde trabou y cu tabata tin mester di yudansa pa nan y nan famia den e momentonan dificil aki.
Mirando cu poco a poco nos ta biniendo bek na normalidad y cu e 5% ta presupuesta den e presupuesto 2022 di pais Aruba cu a ser aproba na luna di maart den parlamento, ta mas cu husto pa ambternaarnan haya e 5% bek. Desde 20 juli 2022, Minister Presidente a anuncia cu gobierno di Aruba ta paga e 5% bek y a mira tambe cu a cumpli cu e pago riba e salario di luna di juli 2022. Pa otro aña lo por yega bek na normalidad den salario, manera e salarionan tabata prome cu e situacion COVID-19.
Mi kier termina, gradiciendo tur empleadonan cu a entrega un parti di nan salario, pa asina por ta solidario cu otronan, pa tur e sacrificio y pasenshi. Danki tambe na Minister Presidente y Conseho di Minister cu a tuma e desicion husto di paga e 5% bek.


text:
Dedica na tur e yiunan di Aruba…
Pa hopi anja, hopi di nos ta wardando riba permiso. Ami tambe….
Mi a warda riba confirmacion y ok di tal hende of tal instancia pa bisa mi si mi idea ta ok pa mi por sigi. Mi a warda hopi anja en vano, sin cu e permiso a jega.
Y na cierto momento den mi bida, circumstancianan a pone mi realisa esaki asina cla.
Mi a warda asina hopi anja riba permiso, pero di ken eigenlijk?
Y di berdad, ken por conoce mi idea, sonjo of ilushonnan miho cu mi mes, cu nan por bisa mi cu mi ta suficiente sabi of bale la pena pa mi bay p’e?
Den realidad di bida, tanten mi no ta hasi danjo na otro hende y na creacion, mi ta liber pa hasi loke mi ta desea… mi a cuminsa realisa poco poco. Mi ta OK…
Continue reading “Bo ta wardando riba permiso?”